Diforc'hioù etre adstummoù "Katelin Navarra" - Wikipedia\nDiforc'hioù etre adstummoù "Katelin Navarra"\nKatelin Navarra (kemmañ)\nStumm eus an 10 Gen 2019 da 15:30\n5 okted lamet , 2 vloaz zo\nreplaced: t e → t e (3), , → , (2) using AWB\nStumm eus an 4 Ebr 2013 da 03:29 (kemmañ)\nD (Bot: Migrating 16 interwiki links, now provided by Wikidata on d:Q236896)\nStumm eus an 10 Gen 2019 da 15:30 (kemmañ) (dizober)\nD (replaced: t e → t e (3), , → , (2) using AWB)\n[[Image:LescarTombeuReisNavarra.jpg|thumb| Bez Rouaned Navarra en iliz-veur Lescar. ]]\n'''Katelin Navarra''', anavezet ivez evel '''Katelin Fois''', ganet en 1468 ha marvet en 1517 e Mont-de-Marsan, a oa [[rouanez Navarra]] (1483-1517). Dimezet e oa da [[Yann Albret]]. O mab [[Herri II Navarra]] (1503-) a renas war he lerc'h.\nMerc'h e oa da [[Gaston Fois]], Priñs Viana, ha da [[Madalen Bro-C'hall (1443-1495)|Madalen Valois]], merc'h d'ar [[roue gall]] [[Charlez VII]], ha c'hoar da [[Loeiz XI]].\nDimezet e oa da [[Yann Albret]] e miz Genver 1484, hag er miz-se ivez e voe kurunennet , war un dro gant he fried, en iliz-veur [[Iruña]], kêr-benn [[ Rouantelezh Navarra]].\nEontr Katelin Navarra, [[Yann Foix (1450-1500)|Yann Fois]], [[ beskont Narbonna]], a enebas ouzh roidigezh an hêrezh d'he nizez abalamour d'al [[lezenn salek]], ha ne oa ket bet anezhi en Navarra gwech ebet.\nGoulenn a reas ar gurunenn , habec'h a savas gantañ ken na voe sinet ar peoc'h e [[Tarbes]] en 1497.\nYann Foix avat ne zilezas ket ar soñj da gemer ar gurunenn : en 1505 e timezas e verc'h [[Germaine de Foix]] da [[Fernando II Aragon]], intañvet da varv e bried [[Izabel ar Gatolikez]]. Ha roue Aragon da gas [[Ferdinand Alvare de Tolède, duc d'Albe|dug Alba]] da gemer kêr [[Iruña]] en 1512, ha goude-se Navarra a-bezh, en hanternoz hag er c'hreisteiz. Kement-se a lakaas ar pab Jul II da embann ur builh a-enep d'an aloubidigezh.\nAdtapet diwar « https://br.wikipedia.org/wiki/Dibar:MobileDiff/1821612 »


Mihály Babits - Wikipedia\nMihály Babits (Babits Mihály en hungareg ; Szekszárd, 26 Du 1883 – Budapest, 4 Eost 1941) a oa ur skrivagner hungarat, barzh ha troer. Ur plas a bouez en deus bet e buhez lennegel e vro, en hanterenn gentañ an XXvet kantved.\nStudiañ a reas hungareg ha lizhiri klasel e skol-veur Budapest ha mont da gelenner e skolioù eil derez goude, e Baja (1905-1906), Szeged (1906-1908), Fogaras (1908-1911), Újpest (1911) ha Budapest (1912-1918). Brud a dapas gant embannadur e varzhonegoù kentañ e 1908.\nDa vare ar Brezel bed kentañ e rankas reiñ e zilez abalamour d’e vennozhioù peoc’hgarour. Diwar neuze e pledas gant al lennegezh. Da vare Dispac’h Hungarat 1919 ez eas da gelenner lennegezh e skol-veur Budapest, met goude diskar ar gouarnamant dispac’hel ne voe ket miret en e garg. En 1921 e timezas da Ilona Tanner, ur varzhez ivez. Adalek 1937 e voe klañv gant ur c’hrign-bev, ha mervel a reas e 1941, e Budapest.\nKenlabourat a reas gant ar gelaouenn lennegel Nyugat. Pennskridaozer ar gelaouenn e teuas da vezañ e 1929 ha chom en he fenn betek e varv. Barzhonegoù gant Goethe, Shakespeare, Wilde, Baudelaire a voe troet en hungareg gantañ. An Divina Commedia, gant Dante Alighieri, a voe troet gantañ ivez.\nAr barzhonegoù skrivet gantañ e-unan zo diaes a-walc’h da gompren, ha temoù relijiel o deus aliezik. Romantoù a savas ivez, evel Halálfiai (1927; "Bugale ar marv"). Sevel a reas arnodskridoù c’hoazh ha treiñ kalzik a draoù diwar ar saozneg, ar galleg, an alamaneg, an italianeg, an henc'hresianeg hag al latin. Ur mirdi zo e Szekszárd, gouestlet d’e vuhez ha d’e oberenn.\n(hu) Babits Mihály összegyűjtött versei\nAdtapet diwar « https://br.wikipedia.org/w/index.php?title=Mihály_Babits&oldid=1895222 »\nDernière modification le 15 C'hwe 2021, à 16:49\nKemmoù diwezhañ degaset d'ar bajenn-mañ d'an 15 C'hwe 2021, da 16:49.


Alis e Bro ar Marzhoù (film 2010) - Wikipedia\nAlis e Bro ar Marzhoù (film 2010)\nTitl orin : Alice in Wonderland\nBro produiñ : SUA\nDeuet er-maez : 5 a viz Meurzh 2010 er Stadoù-Unanet\nPadelezh (PAL-DVD) : 109 munutenn\nSkigner : Walt Disney Pictures\nBoujedenn : $200 000 000 \nKorvoder gros : $672,793,000\nFilmaozer : Tim Burton\nProduer : Tim Burton\nSkrivagner : Linda Woolverton (diwar romant Lewis Carroll)\nSonerezh : Danny Elfman\nRener al luc'hskeudenniñ : Dariusz Wolski\nFrammer : Chris Lebenzon\nPajenn an "All Movie Guide"\nAlice in Wonderland ("Alis e Bro ar Marzhoù") a zo ur film faltazi amerikan bet sevenet gant Tim Burton. Skrivet eo bet ar senario gant Linda Woolverton. Mia Wasikowska, Johnny Depp, Helena Bonham Carter, Anne Hathaway, Crispin Glover, Michael Sheen ha Stephen Fry eo aktorien ar film. Diazezet eo ar film war daou romant skrivet gant Lewis Carroll, anvet Alice's Adventures in Wonderland (Troioù-kaer Alis e Bro ar Marzhoù) ha Through the Looking-Glass. Er film ez eus ur meskaj etre skeudennoù gant tud wirion ha skeudennoù bevaat e teir ment.\nE-pad un degemer aozet war an ton bras e c'houlenn Hamish Ascot ouzh Alice Kingsley (Mia Wasikowska) dimeziñ gantañ. Met n'eo ket gwall vrav Ascot, ha balc'h eo ivez. D'ar mare-se e wel Alis ul lapin gwenn un eurier en e zorn, hag a ra sin dezhi. Alice a dec'h kuit, war zigarez prederiañ war ar goulenn eurediñ hag ez a da heul a lapin betek en em gavout dirak ur wezenn varv. Etre gwrizioù ar wezenn e wel toull a lapin. Teñval eo diabarzh an toull. Stouiñ a ra Alis a-benn gwelout gwelloc'h hag e kouezh hag en em gav en ur bed he doa bet gweladennet a-raok, bed ar marzhoù an hini eo.\nMet Alis n'he deus ket dalc'het soñj eus he beaj kent. Kejañ a ra ouzh tudennoù ar vro-se, evel al Lapin Gwenn Nivens McTwisp, Chessur Kazh ar Cheshire, Thackery Earwicket, Gad Meurzh, Mallymkun an Hunegan, ar c'hevelled Tweedle-Dum ha Tweedle-Dee ha Tarrant Hightopp an Toger Sot (Johnny Depp). Ne oar ket Alis eo bet tapet ar galloud e Bro ar marzhoù gant ar Rouanez Ruz Iracebeth (Helena Bonham Carter), sikouret gant ar Jabberwocky, ur boud spontus heñvel ouzh un aerouant. Evit ma vefe peoc'hus en-dro Bro ar marzhoù eo ret da Alis stourm asambles gant an Toger Sot hag ar Rouanez Wenn Mirana (Anne Hathaway).\nSonerezh ar film[kemmañ | kemmañ ar vammenn]\nSonerezh ar film a zo bet savet gant Danny Elfman, hag eñ boas da genlabourat gant Tim Burton. Ur bladenn ispisial, anvet Almost Alice, a zo bet embannt ivez, ma kaver tonioù bet savet gant sonerien bed awenet gant ar film : ar sonerien gitar boud Mark Hoppus ha Pete Wentz o deus savet an ton anvet « In Transit ». Avril Lavigne a gan "Alice (Underground)" ha Tokio Hotel a gan "Strange" asambles gant Kerli.\nAdtapet diwar « https://br.wikipedia.org/w/index.php?title=Alis_e_Bro_ar_Marzhoù_(film_2010)&oldid=1727638 »\nKemmoù diwezhañ degaset d'ar bajenn-mañ d'an 16 Du 2016, da 10:18.


Pajenn:Le Clerc - Ma beaj Londrez, 1910.djvu/92 - Wikimammenn\nPajenn:Le Clerc - Ma beaj Londrez, 1910.djvu/92\nNe laran ket evit-se en em glevfe gwelloc’h an daou rum kannaded en Parlamant Londrez evit ne reont en hini Pariz.\nNe reont ket, ha gwell a ze, en eun doare. Pa digoue da bôtred ar C’homuno botan eul lezen bennak hag a zeblant eun nebeudig diboell, al Lorded a zispenn o labour, pe gentoc’h e lezont anean en perch hep rei d’ean o mouez. En Frans siouaz ! e tigoue gant diou Gambr ar Gannaded evel gant daou gar hag a gerzfe dalc’hmat an eil en roudenno egile ; êt an hini kentan en eur grenegel, an eil na c’houito ket da vont war e lerc’h. Nag a lezen a zo bet botet a neve-zo gant hon deputeed enep da vad hon bro (enep d’o hini, ne laran ket !) hag a dleje hon senedourien bean harzet ’nê da dremen ! En gwirione, re eo en em glev an daou rum eus hon Farlamant, penegwir ne ve alies nag an eil nag egile a-du gant ar vad.\nEn Bro-Zôz n’ê ket kont evel-se. Al lezen vat a zo bet grêt breman ’zo pemp pe c’hwec’h vla evit ar skolio, a glask breman kannaded ar C’homuno he dispenn ; mes eur skoilh a gavont war o hent, bolante al Lorded, ha setu ’nê sac’het.\n§ XXXVII. — ILIZ ABATI WESMINSTER\nE-kichen Ti ar Parlamant e weler eur pez lojeiz hag a zo c’hoaz kaeroc’h evitan : iliz abati Westminster. Dornet mat e oa, a dra zur, ar re he savas hag eun ijin eus an dibab a oa en o fenn, pan o deus gellet ober eun dra ken kaer. Ne gav ket d’in e vefe neblec’h mein kizellet ken fin hag ar re a weler aman en diou pe daer chapel. An hini gaeran, evidon-me bepret, eo hini Herri VII. Birviken n’ankouain begelio ar volz, a zisken eus pep-hini anê, e-giz eur c’hropad, eur bern bleunio ha skeu-\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/92&oldid=150099 »\nKemmoù diwezhañ degaset d'ar bajenn-mañ d'an 5 Meu 2019, da 19:09.


An aviel hervez Sant Mark - Pennad 9 - Le Diocèse de Quimper et Léon\nAccueil - Les évangiles en breton - An Aviel hervez Sant Mark - Traduction Danielou - An aviel hervez Sant Mark – Pennad 9\n23 Jezuz a lavar dezañ : « Ar “ma heliez”-se !… Posubl e vez pep tra evid an hini a gred. » 24 Kerkent e youh tad ar bugel, en eur lavared : « Kredi a ran. Ro skoazell d’am diouer a feiz ! » 25 O weled ema an dud o tostaad, e hourdrouz Jezuz ar spered dihlan hag e lavar dezañ : « Spered mud ha bouzar ! Me a hourhemenn dit : kerz er-mêz anezañ, ha n’a ket ken ennañ ! » 26 Garmi a ra, ober kalz glizi dezañ da dond er-mêz. Deut eo da veza evel maro, ken e lavar kalz anezo : « Maro eo ! » 27 Med Jezuz e zihun, en eur grogi en e zorn ; sevel a ra.\n« An neb a vo eur skoill… »


Anv japanek - Wikipedia\nMar ne welit ket mat arouezennoù zo eus ar pennad-mañ, pe mar gwelit anezho fall (karrezioù goullo, pikoù-goulennata...) : ur font Unicode a vank deoc'h kazi-sur.\nYamada Tarō (山田太郎), un anv paotred japanek boutin, kevatal da Yann Gouer e brezhoneg. Katell Gouer a vije Yamada Hanako (山田花子).\nEr c'hontrol d'ar boaz e brezhoneg, savet e vez an anvioù japanek modern (人名 e kanji, じんめい en hiragana, Jinmei e romaji) war un anv-familh (unan hepken) heuliet gant un anv-bihan. War-lerc'h an anv-bihan e c'haller implijout titloù evel san (さん - kevatal mui pe vui da "aotrou" pe "itron") pe sensei (先生 - kevatal da "doktor" gant an implij saoznek eus an termen-mañ).\nSkrivet e vez an anvioù japanek e kanji. A-wechoù e c'hall kanji un anv bezañ distaget e meur a vod. Gant gouarnamant Japan eo ma vez termenet ar c'hanjioù a c'haller implijout da anv. Evit se ez eus bet savet ur roll gant ar sinalunioù degemeret. Anvet eo jinmeiyō kanji (人名用漢字).\nE-touez an anvioù-familh paot e Japan emañ Satō (佐藤), Katō (加藤), Suzuki (鈴木) ha Takahashi (高橋). Hervez istimadennoù zo e vije e-tro 100 000 anv-familh disheñvel en implij hiziv e Japan. Paot pe baotoc'h eo anvioù zo hervez an takadoù-bro evel e Breizh. Da skouer e kaver stank an anvioù-familh Tamagusuku (玉城), Higa (比嘉) ha Shimabukuro (島袋) en Okinawa. Ne vez ket kavet an anvioù-se e lec'h all. Ur c'halz eus an anvioù en implij e Japan a zeu diwar ardremez ar vro war ar maez. Ishikawa (石川), da skouer, a dalvez kement ha "stêr meinek". Yamamoto (山本) zo evit "traoñ ar menez" hag Inoue (井上) "war ar puñs". Ma c'hall ar c'hanjioù a ya d'ober an anvioù-familh kaout un dalvoudegezh bennak, ar boaz eo chom hep treiñ anezho.\nLiesseurt eo an anvioù-tud en o distagadur hag evit ar pezh a sell ouzh ar sinalunioù implijet evit o skrivañ. Peurliesañ ec'h echu an anvioù paotred e -rō (郎 "mab", met ivez 朗 "sklaer, skedus") pe -ta (太 "bras, kreñv") pe emañ an elfenn ichi enno (一 "kentañ (mab)", ivez 市 "marc'had, kêr"), kazu (skrivet ivez gant 一 "kentañ (mab)", asambles gant lunioù posupl all), ji (二 "eil (mab)" pe 次 "da-heul") pe dai (大 "bras"); evit an anvioù merc'hed e vez kavet kentoc'h anvioù a echu e -ko (子 "merc'h") pe -mi (美 "braventez"). Abaoe 1980 eo dic'hizet an anvioù merc'hed a echu gant -ko evit ar babigoù nevez, kement ha ma vez lamet kuit ko bremañ gant merc'hed en o oad gour ivez. E-touez al lunioù a gaver stank e dibenn an anvioù merc'hed emañ -ka (香 "esañs, frond" pe 花 / 華 "bleunienn", hag all) ha -na (奈).\n1 Doare sevel\n2.1 Diaesterioù lenn an anvioù-tud\n4 Anvioù ar pobloù all\n5 Anvioù tiegezh an impalaer\nE-keñver ar mod ma vezont savet eo eeunoc'h an anvioù japanek eget re sevenadurioù all. Ken ar Japaniz hag ar Japanezed o deus bep a anv-familh (kentlakaet) hag a anv-bihan (dreklakaet); war-bouez familh an Impalaer n'o deus hec'h izili anv-familh ebet. Graet e vez namae (名前) pe shita no namae (下の名前) eus an anv-bihan e japaneg. Myōji (苗字 pe 名字) a reer eus an anv-familh. Pa skriver japaneg e lakaer dirak an anv-familh (anv kentlakaet) ha war-lerc'h an anv-bihan (anv dreklakaet). Da skouer Kaneko 金子 pe Masuko 益子. Forzh penaos, evit unan boazet un tammig gant an anvioù japanek ez eo aes a-walc'h gouzout diforc'hañ an anvioù-familh eus an anvioù-bihan, ne vern pehini zo dirak egile.\nGant kanjioù e vez skrivet peurliesañ an anvioù japanek daoust ma vez kavet lod skrivet gant hiragana pe katakana. Dre vras, evit an anvioù "hengounelañ" e vez graet gant al lenn kun'yomi eus ar c'hanjioù. Met bez' ez eus ivez kalz re all a implijer evito al lenn on'yomi. Re all c'hoazh, e-leizh, a vez implijet evito doaroù lenn na vezont kavet nemet evit an anvioù (nanori) a-hend-all, evel an anv plac'h Nozomi (希). Skrivet eo an darn vrasañ eus an anvioù gant unan pe daou ganji. Lod a skriver gant tri evel Sasaki (佐々木, unan eus an anvioù-familh boutinañ), Hon'inbô (本因坊, anv ur familh c'hoarierien go brudet-kaer), Shōji (東海林), Gushiken (具志堅), Yosano (与謝野) ha Kindaichi (金田一). Un nebeud anvioù all a skriver war-bouez pevar c'hanji ivez met rouez a-walc'h int.\nPeurliesañ ec'h echu an anvioù merc'hed gant ar silabenn ko, skrivet gant ar c'hanji a dalvez "merc'h" (子). Evel-se e oa ar boaz betek ar bloavezhioù 1980 met n'emañ ket mui an doare-mañ diouzh ar c'hiz bremañ. A-wechoù e kaver anvioù paotred a echu gant ko, met rouez-kenañ eo e vefe implij et ar c'hanji 子 evit o skrivañ; e gwirionez pa echu un anv paotr gant ko eo evit hiko, ha graet e vez gant ar c'hanji 彦).\nEchuiñ a ra an darn vrasañ eus an anvioù paotred e -shi pe -o; verboù eo an termenoù e -shi evit ar pep brasañ. Da skouer, Atsushi, a c'hall talvezout "bezañ devot". Gwechall (a-raok an eil brezel bed), e veze paot-mat an anvioù merc'hed skrivet gant ar c'hatakana met ne vez ket graet nemeur ken. Kalzik a anvioù merc'hed skrivet gant hiragana a gaver. Eus o zu eo bet rouez-kenañ a-hed ar wech an anvioù paotred skrivet gant kana, dreist-holl gant hiragana. Moarvat e teu eus ar fed ma seller ouzh ar skritur hiragana evel ouzh ur skritur benel mod pe vod : er Grennamzer ne veze ket desket d'ar merc'hed skrivañ gant kanjioù ha ne veze implijet ganto nemet ar silabenneg hiragana.\nN'hall ket an anvioù, evel ar gerioù all e japaneg, kregiñ gant un n (ん、ン). Paot-mat eo avat implij an n e dibenn un anv, da skouer en anvioù paotred Ken, Kon, Shin, Jun ha Den.\nUr bern tud e Japan a c'haller renkañ o anv-familh er rummad -tō. Ar c'hanji 藤, a dalvez bleuñv glikin, en deus da on'yomi ar silabenn -tō (gant rendaku, -dō). Kalz tud o deus un anv-familh a implij ar c'hanji-se da eil lun. Deuet eo diwar ar fed e oa bet roet gant klan Fujiwara (藤原家) d'e samouraied anvioù-familh a echue gant kentañ kanji anv-familh ar c'hlan evit merkañ o renk sokial d'ur mare ma oa berzet an anvioù-familh d'ar bobl vunud. Setu skouerioù eus seurt anvioù Atō, Andō, Itō (daoust ma kaver ivez ar c'hanji implijet en dibenn), Udō, Etō, Endō, Gotō, Katō, Kitō, Kudō, Kondō, Saitō, Satō, Shindō, Sudō, Naitō, Bitō ha Mutō. Evel ma c'haller gwelet, kalz eus an anvioù boutinañ zo war ar roll-mañ.\nDiaesterioù lenn an anvioù-tudAozañ\nGallout a ra bezañ meur a zistagadur posupl d'un anv skrivet gant kanjioù, met unan anezho hepken zo reizh evit un den lakaet. Ouzhpenn, gallout a ra bezañ meur a ganji posupl evit aroueziñ anv un den, met aze ivez n'eus nemet unan zo reizh. Da skouer, pa vez implijet ar c'hanji 一 en anvioù tud paotred, e vez implijet evel stumm skrivet Hajime, Ichi, Kazu, Hitoshi ha re all c'hoazh. Gallout a reer skrivañ an anv Hajime gant ar c'hanjioù 始, 治, 初 ha kalz re all. En anvioù paotred eo stankoc'h an darempred "kalz ouzh kalz"-mañ etre an doare da zistagañ un anv hag an doare d'e skrivañ eget en anvioù merc'hed, met kavet e vez ivez en anvioù-se. Gant se eo diaes-mat urzhiañ, distagañ ha treuzskrivañ an anvioù japanek. Setu perak a vez atav kavet war an teulioù melestradurel un tamm ichou ouzhpenn (anvet furigana) evit skrivañ distagadur an anv, gant katakana peuliesañ.\nEvit anvioù-familh zo e vez implijet henlunioù pe lunioù dispredet. Se zo kaoz e c'haller skrivañ al lun shima (enez) gant 嶋 e-lec'h gant 島 hag a zo ar stummm anavezetañ hiziv an deiz. Anvioù zo a vez skrivet gant kanjioù divoas ivez. Ar re-se a-wechoù ne vezont ket kavet e rikoù lunioù re strizh war urzhiataerioù zo, daoust ma c'haller kavout anezho en unicode peurliesañ. Gwechall e oa start skrivañ anezho gant un urzhiataer ma ne veze ket kavet al lunioù-se. Daoust da se n'eo ket mat d'an dud dezho anvioù a skriver gant al lunioù-se erlec'hiañ outo lunioù all kevatal.\nUr skouer eus se eo an anv-familh Saitō. Ha pa vefe ouzhpenn 100 lun a lenner evel sai hag en tu all da 200 a lenner tō, n'eus nemet 4 eus ar sai-se a c'haller implijout evit skrivañ an anv-familh-se. An dalc'h eo ez eus un dalvoudegezh disheñvel gant an holl lunioù-se : talvezout a ra ar sai 8 linenn(斉) kement ha "a-gevret" pe "a-geñver", ar sai 11 linenn (斎) "glanaat", ar sai 21 linenn "paeañ" hag ar sai 23 linenn "saladenn". Ma ne gaver ket kaer an daou lun diwezhañ en anvioù-tud, ur fazi mezhus, tost dismegañsus, a vije kemmeskañ an daou gentañ rak reiñ a ra an anvioù da anavezout istor an tiegezh\nA-wechoù e skriver an anvioù-familh gant lunioù divoas-mat anvet ateji, liammet mui pe vui ouzh an doare d'o distagañ. Da skouer e vez distaget peurliesañ 四月一日 evel shigatsu tsuitachi (ar pezh a dalvez ger-ouzh-ger "deiz kentañ miz Ebrel"), met en degouezh-mañ e vez lennet watanuki (綿抜き, ar pezh a dalvez "kimono divourell"), peogwir eo ar c'hentañ Ebrel an deiz henvoazel evit treiñ e zilhad goañv evit e zilhad hañv.\nGant ar gouarnamant eo e vez skoueriekaet ha reolataet implij ar c'hanjioù en anvioù-tud. E miz Here 2004 e oa 2232 "kanji evit anvioù" (anvet 人名用漢字, jinmeiyō kanji e romaji) hag e sell e oa ar gouarnamant da lakaat ouzhpennañ 578 kanji all war ar roll. Se a vije ar c'hemm brasañ abaoe an eil brezel bed. N'eus nemt ar c'hanjioù zo war ar roll ofisiel a c'haller implijout evit skrivañ anvioù tud. Graet eo bet evit bezañ sur e c'hallfe ar re a oar japaneg lenn ha skrivañ al lunioù. Reolennoù zo ivez evit chom mestr war anvioù a seller outo evel dizereat. Da skouer, e 1993 ez eus bet difennet ouzh ur c'houblad reiñ an anv Akuma (a dalvez "diaoul", 悪魔 e kanji) d'o mab.\nEvit ar mare eo bet krennet da 2230 gant ar gouarnamant an niver a ganjioù a c'haller implijout en anvioù bugale met dalc'het e vez da implijout kalz kanjioù all en anvioù an oadourien. Goude bezañ stadet pegen luziet e oa deuet an traoù da vezañ gant an taol krennañ-mañ ez eus bet divizet nevez zo lakaat kreskiñ en-dro an nniver a ganjioù kentoc'h eget digreskiñ.\nTabut zo bet war ar steuñv evit lakaat kreskiñ an niver a ganjioù, dreist-holl abalamour d'ar c'hinnig da enskrivañ war a roll lunioù sinaek a dalvez evit termenoù evel "krign-bev", "gwarudez", "kelan" ha "kaoc'h", ouzhpenn ar jukugo (gerioù kenaozet gant daou ganji pe muioc'h) evit "mallozh", "gast" ha "palforsañ". Savet ez eus bec'h rak n'eus ket bet termenet reolennoù evit gouzout ma oa azas ar c'hanjioù-se pe get. Koulskoude eo bet divizet e c'houlenno ar gouarnamant ali an dud a-raok embann ar roll.\nEvit ar pep brasañ ez eus bet degemeret doareoù a bep seurt gant an dud hag ar velestradurezh evit talañ ouzh ar c'hudennoù-se. Da skouer e vez kavet, peurliesañ, furigana pe lunioù ruby war al levrigoù pellgomz evit skoazellañ an dud da zistagañ an anvioù. Broudet e vez ar re o deus ar vroadelezh japanat da zegemer un doare romanekaet eus o anvioù evit o faseporzh. Krog eo, nevez zo, ar media japanek da implijout ar c'hatakana evit skrivañ anvioù tud anavezet tapet ganto brud war an dachenn etrebroadel. Diwar se eo deuet diouzh ar c'hiz e-touez ar yaouankizoù a glask tapout boazioù "liesvroadel" da ober heñvel evit o anvioù dezho, kement-se a-benn tizhout arouez ur "statud kevredigezhel uheloc'h"\nAdkavet e vez an hevelep kudennoù deskrivet amañ gant lec'hanvadurezh Japan.\nN'eo ket luziet an holl anvioù-bihan hag anvioù-familh avat. Anvioù-familh zo a c'ahller derc'hel soñj anezho a-drugarez d'an termen tanakamura ("kêr war ar maez"), a c'haller digejañ e tri c'hanji: 田 (ta, "rizeg"), 中 (naka, "e-kreiz" pe "e-barzh") y 村 (mura, "kêr"). Strollet-distrollet dre goubladoù mod pe vod e c'haller skrivañ ganto anvioù boutin-tre evel : Tanaka, Nakamura, Murata, Nakata, Muranaka ha Tamura.\nGwechall-gozh e veze sellet ouzh Japaniz evel perc'henniezhioù impalaer Japan. Merkañ a rae o anv-familh ar garg a veze sevenet ganto er gouarnamant. Ur skouer eus kement-se eo an anv Otomo. Kalz a anvioù-tiegezh zo deveret eus o anvioù kevatal e sinaeg hag e koreaneg. Da souer Kaneshiro (金城) (koreaneg) ha Chan (sinaeg).\nBetek marevezh Meiji, ne oa ket a anvioù -familh evit ar bobl vunut (ar re na oant ket ezel eus ar vrientinelezh pe eus ar renkad milourel). Implijet e veze doareoù all evel al lec'h ma oa genidik an dud ma oa ezhomm o diforc'hañ. Da skouer, ma oa bet ganet Ichirō e Asahi mura (e kêr Asahi) e Musahi e vije bet anvet "Ichirō eus Asahi-mura e Musashi". Evit kelo ar genwerzhourien e veze roet anv o stalioù dezho : ma oa Denbei perc'henn ar stal Sagamiya e veze anvet Sagamiya Denbei. Evit ar gouerien e veze graet gant an tadanvadurezh. Da skouer, ma oa Fujida, mab da Doiji e veze anvet "Fujida mab da doiji" (evel an anvioù en ab e Breizh, Abherve, Abalan, hag all). Gant renevezerezh Meiji e voe roet an urzh da lakaat anvioù-familh d'an holl. Kalz a dud a gemeras anvioù istorel met re all a grouas o hini diouzh o c'hoant. Re all c'hoazh a c'houlennas ali fur al lec'h. Setu a zispleg, evit darn, perak ez eus kement a anvioù-familh disheñvel e Japan, ha perak eo ken liesseurt an distagadurioù anezho.\nD'ar mare ma veze graet kalz a vugale e oa ar boaz reiñ dezho anv an niver ma oant ganet heuliet gant ar c'hanji rō (郎, "mab"). Evel-se, e veze graet "Ichirō" eus ar mab kentañ, "Jirō" eus an eil, ha war-raok evel-se. Evit ar merc'hed e veze graet gant al lostger ko (子, "plac'h"); arabat eo kemmeskañ ko gant al lostger gourel hiko (彦), a vez kavet ivez, daoust ma n'eo ket ken stank. Rouesoc'h eo an doare ober-mañ bremañ met kavet e vez c'hoazh bugale zo bet heuliet evito ar patromoù dipleget amañ.\nE japaneg e vez krennet aes gerioù en ur strollañ moraoù kentañ daou pe dri ger. Implijet e vez ar boaz-se evit an anvioù, dreist-holl evit anvioù tud vrudet. Da skouer e vez graet Kimutaku (キムタク) eus Takuya Kimura (木村 拓哉, Kimura Takuya), anezhañ un aktor hag ur c'haner brudet. Implijet e vez ivez a-wechoù evit estrañjourien evel Brad Pitt a vez treuzskrivet e anv e japaneg evel-henn : Buraddo Pitto (ブラッド ピット); anavezet eo dreist-holl dindan ar stumm Burapi (ブラピ); Jimi Hendrix, a oa e lesanv Jimihen (ジミヘン). Tudennoù zo a vez mesket en o anv kanji, katakana ha hiragana, evel Beat Takeshi, Marcy (Masashi Tashiro) ha Martin (Masayuki Suzuki).\nAnvioù ar pobloù allAozañ\nLod eus ar minorelezhioù etnek a vev e Japan, dreist-holl Koreaned ha Sinaiz, o deus degemeret anvioù japanek evit aesaat an darempredoù hag en em zizober eus an droukziforc'h. Lod all avat a zalc'h d'o anv en o yezh-vamm, evel Chang Woo Han, saver ha prezidant Maruhan Corp., ur chadenn vras a stalioù c'hoari pachinko e Japan.\nKoulskoude, evit tapout ar geodedelezh japanat e ranker kaout un anv japanek. Padal eo c'hoarvezet en dekvedoù diwezhañ e vefe aotreet hiniennoù zo da ober gant katakana hepken evit skrivañ o anv. Ur skouer anavezet mat eus se eo Martti Turunen, zo deuet da vezañ Tsurunen Marutei (ツルネン マルテイ). Tud all a ziviz ober gant kanjioù zo tost o distagadur ouzh sonioù o anv orin; da skouer eo deuet David Aldwinckle, da vezñ Arudou Debito (有道出人). Bez' ez eus ivez tud a ziviz kemer anvioù japanek hengounel evel Lafcadio Hearn, a rae gant an anv Koizumi Yakumo (小泉 八雲). D'ar mare-hont, evit tapout ar vroadelezh japanat e oa ret bezañ advabet gant ur familh japanat (evit Hearn, hini e bried) ha kemer o anv-familh.\nA-wechoù e c'hoarvez da Sinaiz pe d'ar Goreaned a vev e Japan bezañ rediet da cheñch ar c'hanjioù ma skrivont o anv evit klotañ gant ar roll lunioù aotreet evit se.\nEvit an dud bet ganet en estrenvro gant un anv-bihan estren hag un anv-familh japanek e vez skrivet o anv e katakana ha skrivet ouzhpenn e doare ar c'hornôg pa veont implijet e japaneg. Da skouer eo meneget Eric Shinseki evel-henn エリック シンセキ (Erikku Shinseki).\nAbaoe 2001 n'haller ket mui ober implij eus an arouezenn "v" en anv unan, nemet e vije estren e dud a orin. ヴ eo ar c'hatakana tostañ ouzh ar son "v" met gallout a ra bezañ treuzskrivet "v" pe "b". Kudennoù a sav diwar-se er paseporzhioù pe war an teulioù meslestradurel pa vez ret reiñ ur stumm eus an anv e romaji; erlec'hiet e vez al lizherenn "b" ouzh "v". Kemmet eo diwar se anvioù evel "Viktor" a vo treuzskrivet Bikutoru.\nAnvioù tiegezh an impalaerAozañ\nAkishino-dera e Nara, ma kemer ar Priñs Akishino e anv\nEvit abegoù istorel n'o deus ket Impalaer Japan nag ar priñs pennhêr a anv-familh. Implijout a reont just un anv-bihan evel Hirohito (裕仁), zo dibaot-kenañ e Japan : gwelloc'h e kav Japaniz ober anv eus "An Impalaer" pe "Ar priñs pennhêr", gant asaouez ha doareoù seven.\nPa c'han unan bennak e tiegezh an Impalaer e vez roet d'ar bugelig nevez ganet un anv-bihan boutin hag un anv-tiegezh impalaerel. Da skouer, e vez graet Tsugo-no-miya Akihito eus Akihito ha graet e veze "priñs Tsugo" anezhañ pa oa bihanik. Graet e vez gant an anv-tiegezh impalaerel betek ma teu an den da vezañ hêr an tron pe ma teu da gemer unan eus anvioù istorel ar briñsed (常陸 Hitachi, 三笠 Mikasa, 秋篠 Akishino, hag all).\nBras-mat eo ar familh impalaerel ha kalz keodedourien voutin o deus ofisielaet o anv-familh impalaerel goude an eil brezel bed evel, da skouer, Asaka Yasuhiko.\nKOOP, Albert J.; INADA, Hogitaro. Japanese Names and How to Read Them. Londrez: Kegan Paul International Ltd., 2005. 576 p. ISBN 0710311028.\nO'NEILL, P.G. Japanese Names. Nueva York: Weatherhill Inc., 1972. 359 p. ISBN 0834802252.\nKUNIYA, Minoru; OYAMA, Mami. Legal Regulations on the Advanced Science and Technology, Regulations on Life Science - Rann 2: Guidelines Established by Countries and Academic Associations - Rann 2: Dezvegoù lezennel anskrivet. 1999, 167 p.\nLec'hienn ofisiel Kegan Paul International (e saozneg)\nAdtapet diwar « https://br.wikipedia.org/w/index.php?title=Anv_japanek&oldid=1843298 »\nDernière modification le 11 Eos 2019, à 07:16


Yan ar Burzudou - Wikimammenn\nEn amzer tad-koz ma zad-koz, e veve en eul lochig plouz e Lann-Foenn eur pôtr koz hag e bried Katellik. Doue en devoa roet d’ê pevar а vugale. ’met о lamet en doa digante yaouank-flamm, ha setu perak en em gavent, d’an oad а bemp bla ha tri-ugent, hep konfort, hep kar na par, dilezet gant an holl. n’o devoa evel holl zouten nemet eur c’havrig kazi ken koz hag he mestrou.\nYann а oa bet kemener eus e vicher, mes an amzer, hag а zispenn pep tra, ’n evoa ket espernet daoulagad ar c’hemener koz ; ’benn tri-ugent vla, ne gave ken nemet daou doull koste an nadoe. Rankout а reas eta dilezel e vicher, а oa koulskoude e holl souten hag hini e Gatell.\nE-pad ar pemp bla-ze koulskoude, gras d’an tammig arc’hant o devoa dastumet ha klenket piz en troad eul loueren neud, gras ive da laez ar c’havr, ne dostaas ket re an dienez da lochig an daou goz, mes, siouaz, ar yalc’had ne greske tamm evit lemel diouti ; pladan а rê bemde, hag, eun devez, e tegouezas d’ar paour kaez Katell gwelet ne oa ken eul liard en ti da brenan eun tamm bara.\n— « Yann baour, emezi, petra ’refomp-ni breman ? n’hon eus begad ebet evit hon dijuni hag, ar pez ’zo gwasoc’h, n’eus ket eur gwenneg el loch. »\n— « Fe, Katell gez, eme Yann ha ne oa ket eun den d’en em drubuilhan ’rôk ar c’houlz ; petra ’vo graet sur nemet kas ar c’havr da Rostren ? Hirie eman ar meurz. »\n— « Gwerza ar c’havr, Yann, ? ne sonjet ket, evelkent ! Penôs e refomp-ni goude, ma Doue ? »\n— « Me a oar ervad hon devo dienez outi ; mes petra fell d’ec’h, Katell, euz ar red n’eus ket a remed. »\n— « Gwir a laret, Yann baour ; Red mat eo d’imp dispartian diouz hon loen. He gwerz ne harzo ket pell koulskoude, met, keit ha ma pado, ’velkent, ne varfomp ket gant an naon. »\n— « Tapet d’in buhan ma bragou lian ha ma zog suliek ; hastet ive chench ho tamm truilhou, ha deomp en hent ! »\nEvel-se e voe graet. ’Benn nav eur e oa an daou goz war hent Rostren, o gavrig gantê en ere eur gordenn. Katell a zelle outi gant keun hag a huanade eur wech an amzer ; Yann avat a gendalc’he gant e hent, dinec’h-mat ouz e baourante, eur zac’h gantan dindan e vrec’h.\nDegoueet er foar, e klaskjont eul lec’h kled ha plaset-mat evit diskouez o marc’hadourez. Kalz a dud a oa er foar en de-ze, ha Yann a lare d’e hini goz :\n— « Kalz a chans hon eus da werzan, Katell, ha zoken da werzan mat. »\nAn daou goz a c’hortoze gant fians, met, siouaz, ar varc’hadourien ne dostaent ket prim. Doare paour ar werzerien a bellae an holl dioute, hag ar c’havr, moarvat, a oa ken lart ive ken e tivere an treud diouti.\nKreiste, eun eur, diou eur, ha tres ebet da werzan al loen !\n— « Arsa, Katell ! eme Yann, ’m eus aon ne werzfomp ket, ha me ’m eus arru naon ken am eus. »\n— « Fe, Yann ! mont a-walc’h a rafe eun tamm ganin breman ive. »\n— « Chomet aze gant ar c’havr. Me zo o vont d’ober eun tamm tro. n’eus ket da laret, red eo d’imp kavet boued. »\n— « Diwallet d’ober troiou kamm, Yann, ha da vout tapet. Laret d’in ive pegement a c’houllin evit houman. »\n— « Goullet daou skoed eviti ha na roet ket anei rabat, mar gallet. »\nHa Yann en hent. Bale a rê dre ar ruiou, o sellout a bep tu ouz ar staliou, e zac’h gantan dindan e gazell.\n— « Pegement ar bara-man ? » emean d’eur boulanjer.\n— « Triouec’h gwenneg. »\n— « Em zac’h, eme Yann ; me ne chipotan ket. Prestik ho po mone. »\nHag hen pelloc’h.\n— « Pegement ar pez kig-man ? »\n— « Dek real. »\n— « Em zac’h. » Hag a-rôk.\nPegement an dra-man ? Pegement an dra-se ?… Ha Yann a valee hag ar zac’h a garge. Pa gavas gantan e oa leun a-walc’h, e zonjas distrei da gavout Katell.\nJust e oa houman o tont eus ar marc’had he c’horden ouz he brec’h, mes ne oa gavr ebet outi.\n— « Gwerzet eo ! » a hopas-hi ’dal ma welas anezan.\n— « Ma ! Re oc’h d’in, eme Yann. Ha pegement hoc’h eus bet eviti ? »\n— « Ma daou skoed am eus gallet tapout evelkent. Bec’h am eus bet, rak ne c’houlle ket rei d’in ouspenn seiz lur. »\n— « Seiz lur, Katelll gez ! Seiz lur ho peus kavet hag hoc’h eus roet anezi evit daou skoed ?\n— « Laret-mat ho poa d’in diwall n’am bije ket daou skoed eviti ! »\n— « Ya, mes n’am oa ket laret d’ec’h nac’h pevar real muioc’h memes tra. A ! Katellin gez, keun ’meus oc’h kar d’in ! »\n— « Kar on d’ec’h koulskoude ’vat, Yann, ha kar mat end-eün. Arsa, ma Doue ’velkent, red e oa d’in bean zod memes tra ! Pa zonjan, seiz lur …. Ya, ya, breman e welan skler perak en deus roet hennez ma goulen d’in raktal, en eur vousc’hoarzin laouen. »\n— « Bezan en devoa da c’hoarzin, sur mat ! Mes lezomp ze. Pez a zo graet ’zo graet. Me ’meus dic’haouet an dra-ze aboue ! »\n— « Che, eme Katell, petra a zo en ho sac’h-c’houi ?… Ken boemet e oan gant ma seiz lur ken n’am boa ket tôlet ple d’ac’h c’hoaz. Pelec’h hoc’h eus tapet an treo-ze ? »\n— « E lec’h em eus kavel anê, Katell ! Mes na chomomp ket da rodal dre aman. Baleomp prim ’trezek Lann-Foenn. Eno ni dorro hon naon. »\n’Hed an hent, Yann a gontas e dro d’e hini goz. Houman a chome boemet dirak skiant he den. Aon a deuaz d’ezi koulskoude :\n— « Ha mar bec’h tapet, alori ? »\n— « Tapet ’vin ket, foeltr gar d’in ! Nag e vefen, petra a vo graet d’in-me ? »\nGwir a lavaras. Den ne deuas da c’houl penn da laeronsi Yann. En peuc’h e tebrjont ar zac’had boued hag an daou skoued. Hogen ne badjont ket da viken ! ’Benn eur pennadig, e koueas adarre an daou baour kez en dienez ar vrasan, hep kavout an dro-man gavr ebet da werzan.\n— « Arsa ! eme Yann d’e hini goz eur beurevez, n’hallomp ket chom evelhen da vervel gant an naon. Me ’zo o vont d’ar vilin gant ar sac’had brenn a zo aze. »\n— « Gant ar brenn-ze ! Ya dam ! Daoust pesort meliner a zo prest da valan hennez d’ac’h ? »\n— « O ! Fransez « Milin diot » n’eo ket eus ar re abretan. Gwelet a refet, Katell, hag hen ne deuy ket ma zôl da vat.\n— « Graet evel ma karfet, Yann ; pegwir ne ran ha ne laran nemet traou treuz. »\nHa Yann en hent, e zac’had brenn war e choug.\n— « Hê, pôtr, emean d’ar meliner, en eur digoueout er velin, amzer hoc’h eus da valan heman d’in dioustu ?\n— « Dioustu, Yann, n’hallan ket ! Red e vo d’ac’h dont da glask anezan warc’hoaz. »\n— « Ya ! Sonjet ho peus em me amzer awalc’h da zont bemde da frinkal da « Vilin diot ? » O nan, ma mab paour ! Ma n’oc’h ket evit labourat d’in raktal, me ’zo aet a-rôk. »\nHa Yann a adsammas e zac’h, ’met, e lec’h kemer e hini, e skoas war eur zac’had bleud gwiniz a oa en e gichen. Ar miliner, boemet gant e labour, ne dôlas plê ebet d’ezan, ha Yann, moarvat, ne chomas ket d’ober gwriou eno ive.\nSiouaz, kement-se n’halle ket tremen evel-se. ’Benn an de warlerc’h, ec’h arruas bec’h war ar bleud, a oa d’eun ôtrou e kichen, d’an ôtrou Koad ar Barz.\nHa setu jeu avat ! Kaer sellet aman, kaer furchal aze, sac’had bleud ebet ne oa roud anezan. Ne gavent nemet eur zac’had brenn en e lec’h.\n— « Han ! Pari eo ar c’hemener diaoul-ze en deus graet an tôl ! eme Fransez, eun dro bennak. »\n— « O, sur avat ! eme ar re all. Piou a vije bet ken nemet ar filouter koz-se ? »\nPa ne vije ket kavet ar bleud, e oa red anzav d’ar mestr e oa kollet. Ne voe ket ankouaet tamall ar c’hemener dirakan, ha, zoken, badei anean gant an hanoiou dudiusan.\n— « Foutre, eme an ôtrou, ’kav d’ac’h eo Yann ar c’hemener an ije graet an tôl-ze d’in ? Ho kredi a-walc’h a rafen, rak hennez a zo eur maout koz ! Anaout mat a ran anean, hag e Gatellin ive. Eur glemmerez vat eo hounnez ! Gortozomp… Me ’zo o vont da welet penôs eman kont en ti an dud-ze ! »\nHa ’benn an de war-lerc’h, an ôtrou a valee ’trezek Lann-Foen, gant e fuzul hag e daou gi. Ne gavaz nemet Katell er gêr.\n— « De-mat, moereb koz, emean ; pelec’h eman Yann ar c’hemener dre aman ? »\n— « Aet eo da glask eun tamm koad bennak dre aze, ôtrou. »\n— « Da boac’hat ar yod gwiniz, n’eo ket gwir, Katell goz ? »\n— « Da boac’hat ar yod gwiniz ?… »\n— « Ya, gant ma zac’had bleud e c’hallfet ober bara ha yod e-pad eur pennadig. »\n— « Petra a lavaret, ôtrou ? Ho sac’had bleud ? »\n— « Allo, allo, Katell, n’eo ket red d’ec’h bean ken zouezet ; ha ne dalv ket d’ec’h nac’h ouzin ar pez a ouian rez mat. »\n— « ’N em dromplan a ret, ôtrou paour. »\n— « ’N em dromplan ket laouen ! Met n’eo ket a-walc’h kaout bara, kig a zo ezom da zibri gantan. Dre-ze, laret da Yann dont fenoz da laerez diganin daou borc’hell lart am eus du-man, e korn ma c’hraou. Mar gall o zapout c’hoaz, e vefont d’ezan. Met da ziwall an evo avat, rak me lako ma daou vevel d’o miret gant peb a benn-baz. Mar be tapet, e paeo evit an daou dôl ; mes ma ne ve ket, en evo an daou borc’hell adarre. »\n— « Keun am eus ganit, eme Jakez ; mes setu aman petra ’zo. Mar karez mont d’ober eun dro, kerz ! Me chomo da ziwall ar c’hezeg, ha, ’meit ha klanv eo ar c’hemener eus e gorf, ne deuy ket warnoun-me, sur. » — « Ober a rafez an dra-ze evidoun ? » eme Paoul laouen.\n— « Ya da ! eme egile. Ro da vrid d’in ha kerz buhan ; kemer da blijadur ha bez dinec’h. Me ne gouskin ket ! Eur wech-all te baeo an dra-ze d’in. »\n— « Ya, ha diou wech c’hoaz, mar kari ! » Ha Paol a lampas buhan diwar e varc’h hag a nijas ’trezek Bod-ar-C’had.\nYann, kuzet ’drek ar c’hraou, en devoa klevet adarre kôz an daou c’hloukez. ’Benn eur pennad goude ma oa tec’het Paol, e teuas er marchosi, berr warnean :\n— « Sell ’ta, Jakez, emean, bet oun er fest-noz ; mes da vestrez eo a zo eno ha nan ma hini. Pa ’meus gwelet ze, ec’h oun deut raktal da lezel ac’hanout da vont. Petra am bije graet eno pa n’oa ket ma Janed, e-lec’h te a c’hallo ober eur gont gant da Vari. Kerz prim, rak gwelout a rên anezi o sellet. Sur eman o c’hedal ac’hanout… N’eo ket bet ar c’hemener aboue ? »\n— « Nan, nan, n’eus ket bet a gemenerien endro d’in. Diwall mat, koulskoude ; rak gallout a ra dont c’hoaz. Me ’zo ’vont avat ha ne vin ket pell. Trugare d’it ha kenavo. »\n— « Ya, kenavo ar c’hentan, ma fôtr kez ! Bale, bale ha gra roud hepdale, me ’zo o vont d’ober ive. Arabat eo d’in lakat amzer da goll, pe ec’h arruo bec’h warnoun marteze. »\nPrim-ha-prim e tistagas an daou varc’h hag e lakeas en o lec’h daou alar, a oa en korn ar marchosi ; ha, goude bezan laket an diprou war an daou alar-ze, e tec’has dan daou-lamm ru gant ar c’hezeg.\nPa oa degoueet Jakez er fest-noz e oa bet souezet, e c’hellet kredi, o welet Paol eno o tansal gant e Janed. Ha kaer sellet, Mari ebet ne wele.\n— « Petra ’zinifi an dra-man, emean kounnaret ? An hini-all en deus sonjet ober anezi ganin, em eus aon. Petra a zonj hennez ? Me ’garfe goût… »Hag hen a-blom d’hen kavet.\n— « Gwall-brim e valeez, pôtr, emean. Dre belec’h ez out deut, da vihanan, pa ’meus ket gwelet ac’hanout ? »\n— « Te aman ! » eme Paol souezet.\n— « Sell aman eul louarn avat ! Paouez gant da ardou, mar plich ; rak evelkent n’oun ket ken zod evel ma ’z oun Jakez. »\n— « Petra ’larez ? ’Gomprenan ket ac’hanout. »\n— « ne oa ket ret d’it, da vihanan, laret d’in e oa Mari aman e lec’h Janed, pegwir eo gwir ar c’hontrol. Te ’zo eur maout avat ! Ma den, evel-se e paeez d’in ar volante vat am oa d’az lezel da zont ! Trugare, me n’ankouain ket. »\n— « En gwirione, Jakez, komz skleroc’h en han Doue. N’ouzon ket petra ’fell d’it da laret. »\n— « Penôs ? N’out ket bet breman souden o laret d’in dont da Vod-ar-C’had, e oa ma mestrez aman ha da hini ne oa ket ? »\n— « Nan laouen avat, Jakez ! Me n’em eus ket tec’het ac’hann aboue ; kuita, Janed ? »\n— « Nan avat ! » eme houman.\n— « N’a teus ket tec’het ac’hann ! O, ma Doue, daoust hag ar c’hemener… »\n— « A vefe bet o wriat da chupenn, Jakez ? — Eo, eo, ma mignon paour ; deut omp c’hoaz ! Gwelet a ri. »\nJakez ne respontas ket ; tec’hel a reas diouz an ti evel pa vije an tan war e groc’hen. Paol a heulias anean ken prim all, oc’h ankouât laret kenavo da Janed a oa chomet boemet dirak ardou an daou bôtr.\nAr re-man a skarre hag a frinke, me ’lar d’ac’h, ’dreuz ar c’hleuniou, ’dreuz ar parkou, helebini gantê klask piou a vije degoueet da gentan.\nJakez a c’honeas. Er-maez a alan, e tigoueas er marchosi. Heman a oa tenval evel just. Mes ar pôtr ne gemeras ket amzer da enaoui goulou ; klask a reas plas ar c’hezeg, hag e pozas hep gôut d’ezan e zorn war an dipr.\n— « Paol, emean, n’int ket aet gantan. ’Man hon c’hezeg aman, ’met gourveet int. »\n— « N’eus forz, avat, eme Baol, pe war o zav, pe war o gourve, pan int aze, n’eus riskl ebet. »\nHag an daou bôtr war lein an diprou.\n— « Manket out war da daol, kemenerig, emê ; rak, an dro-man ’vat, ne dec’hfomp ket, nag ar c’hezeg ive, pe ’vo gwelet ? »\nAn de a dostae hag an daou bôtr a oa bepred war an daou alar, o fuzul en o c’hichen.\n— « Sell, n’eo ket deut, eme Jakez ; Gallet hon dije chom hon daou er fest-noz. »\n— « Ya ’vat, eme Baol. Keun a-walc’h am eus breman ; ha me ’ta ’zo tec’het hep lavaret kenavo da Janed ! Marteze e vo feuket. »\n— « O, ne feuko ket ’vit ken nebeut, moarvat. Ha neuze, te a gomzo brao outi ’benn disul. »\n— « Chilaou… ’Meus aon, eman arru ar c’hemener. Krog ’n ez fuzul, pôtr ! »\nAn nor a zigoras ha mouez an aotrou a voe klevet :\n— « Ac’hanta, pôtred ! penôs eman kont ? »\n— « C’houi eo a zo aze, mestr ! Mat eo d’ec’h bezan komzet !… Bantet e oa hon fuzuliou »\n— « N’eo ket bet ar c’hemener fenoz ? »\n— « O nan, fenoz n’ en deus ket tostaet evelkent. ’Man ho kezeg aman. Sellet ! »\nAn aotrou a dostaas :\n— « Penôs, pôtred paour, c’houi ra daou varc’h gant daou alar breman ? »\n— « Daou alar ! »\n— « Fe ! ya ’vat, ma zud kez ! Tremenet hoc’h eus an nozvez war o c’hein… Mes penôs an diaoul hoc’h eus graet ho kont ? Ret eo laret hoc’h eus kousket. »\nAn daou vevel a chomas ken mezek ma kolljont ar gomz. Red e voe d’ê koulskoude laret ar wirione ha displega o zro war he hed. Aon e doa da vezan gourdrouzet, mes an aotrou a chilaoue en eur c’hoarzin :\n— « Deut omp c’hoaz bepred, emezan ; ha war vravaat ez a an traou. Sell aze eur maout a gemener, memes tra ! »\nHa kenkent ha goulou-de e kemeras adarre hent al loch.\nAn daou goz a oa war evez anezan. P’hen gweljont er pellder, Yann a lampas adarre en e goufr.\n— « Arsa, eme an aotrou ’n eur dont en ti, flemmet oun gant Yann adarre ’ta ! »\n— « Penôs en dije gallet hen ober ? eme Gatell, hag hen maro ? »\n— « Maro n’eo ket, foueltr gar d’ezan ! Nemet ha lazet e vefe bet gant ma c’hezeg ’n eur dont d’ar ger. »\n— « Yann n’eo ket bet o laerez ho kezeg, aotrou ; ’n em drompla ’ret. »\n— « Ne ran ket, Katell, ha c’houi ’oar an dra-ze kenkoulz ha me. Mes, n’eus forz, n’oun ket flemmet a-walc’h c’hoaz. Laret d’ezan dont henoaz adarre da laerez kouign an itron, a vo er forn o poac’hat. An dro-man ne vo ket ken dru e c’honid. ’met mar deo den, e teuio memes tra, rak, ne паc’han ket ouzoc’h, Katell, c’hoant am eus da dapout anezan. Kazi mez hon deus, me ha ma mevelien, bezan paket ken lous gant eur c’hoz kemener ! Dre-ze, laret d’ezan e kontin warnan. »\n— « Graet e vo herve ho c’hoant, eme Katell, ’n eur daol eur zell korn ouz ar c’houfr, e wigne Yann ennan d’e hini goz, dre doull an alc’houe, laret ya d’an aotrou. »\nHeman a dec’has. Yann a yeas, an de-se, d’ar foar da werza e zaou jo, mes ’benn an noz e oa adarre en-dro da gastell Koad-ar-Barz.\nAn daou vevel a oa ’benn neuze en toull ar forn, bep a benn-baz dero ’n o daouarn, o fuzuliou ’n o c’hichen. Yann o gwele ’dreuz ar brouskoad, e oa kuzet ’drek d’ezan, hag ennan e-unan, e lavare :\n— « Startoc’h e vo ma zro ar wech-man, ’meus aon. Penôs e rafen ?\n— « Ba, emean ’benn eur pennadig, red eo d’in bezan zod ! Aman n’eus tu ebet nemet unan : mont e-barz dre al lein. »\nSevel a reas didrous war ar forn, goude bezan karget e dog gant pri eus an hent. Gant poan hag amzer e reas eun toull bras a-walc’h evitan da dremen. Ar forn a oa tomm ken na oa ; mes Yann ne oa ket nec’het gant se. Disken a reas e-barz goustadig, ha goude bezan tapet ar gouign ha laket en he lec’h ar pri melen a oa gantan, e savas war-bouez e zivrec’h. Biskoaz bravoc’h !\nAr bôtred n’o doa klevet sort ebet, ken boemet ma oant gant o c’hôz.\n— « ne deuy ket fenoz, eme unan ; gouveout a ra marvat n’eus ket tu evitan da ’n em dennan. »\n— « O nan, ’gredan ket e teufe. Karout a rafen hen gwelet, koulskoude, hag ober eun tamm abadenn gantan evit en em domman, na pa ne vefe ken. Yen eo aman, ne gav ket d’it ? »\n— « Sonjal a ran ! Ha c’hoant kousket em eus arru ! Sonjet ec’h omp teir noz ’zo oc’h evesaat ar gwidal kemener-ze. Sed aman eur vicher an diaoul pelloc’h memes tra ; ha c’hoaz, mar deufemp a-benn dioutan eun dro bennak, mes poan hon devo. »\n— « A gav d’it, eme egile ’n eur stardan e benn-baz en e zorn. Houman ne c’houll ket gwell ’vit rei eur pok d’e benn a-drenv koulskoude. »\n— « Chilaou, pôtr ; arru eo an aotrou. Laret en devoa e vije deut war greiz an noz da welet. »\nAn aotrou a oa, evit gwir, eul letern en e zorn, hag hen hanter wisket.\n— « Hag ar c’hemener, emean ? »\n— « N’eus meneg ebet a gemenerien dre aman, aotrou. »\n— « Red eo d’in gwelet ma-unan hag hen eman ar gouign en he flas, rak n’em eus ken tamm fians ebet ennoc’h. »\nDistouvet e voe ar forn, hag an aotrou e-unan a yeas e-barz da welet.\n— « ’Man aman c’hoaz avat, emean en eur lakat e zorn er bern pri, ’met n’eo ket poaz. Kemeret en devo ar c’hemener aon eus e groc’hen an dro-man, marvat. »\nAn aotrou a yeas endro d’e wele, hag an daou vevel a chomas betek an de da c’hortoz eur c’hemener ha na dostaas ket.\nSiouaz, pa ’c’h ejont an de war-lerc’h da glask ar gouign, houman ne oa tamm ebet poasoc’h eget ar wech kentan.\nNeuze e weljont, mes re diweat, penôs e oant tapet adarre. Kounnari a raent, kouls aotrou ha mevelien, hag en o fenn e klaskent eun doare bennak d’en em venji.\n— « Gortoet, gortoet, mignon Yann, eme an aotrou : ’benn eur pennadig me zo o vont da rei eur garg d’it fenoz ha, kaer a teus bean louarn, n’en em denni ket en dro-man, sur ! — Arsa, emean da Gatell pa arruas el loch, — ’benn neuze, Yann a oa klenket en e goufr, — pelec’h eman hoc’h hini koz ? »\n— « Aet eo da glask un tamm boued, aotrou. Red mat eo d’ean, ma Doue ! »\n— « Serret ho keno d’in, Katell ; C’houi zo gaouiad ’vel eur gouik. Me, avat, ne dislaran ket e vo red d’in kemer ar val hepdale, mar kendalc’h Yann da zunan ac’hanon evel-hen. »\n— « Ne dalv ket d’in dislaret ac’hanoc’h neuze, aotrou, pegwir n’am c’hredfet ket. »\n— « Nan, nan ! Poan gollet e vefe d’ec’h, Katell ; mes n’eo ket a-walc’h ; n’oun ket kontantet gant kement-se. laret d’ean dont fenoz da laerez al linsel a-ziwar ma gwele. Mar deu e daol gantan ar wech-man, ne c’hoantain ket c’hoari gantan ken. Heman a vo e grog diwean, met eur c’hrog tenn e vo ! Dre-ze, laret d’ean bean gant e jeu, rak n’eo ket gant mevelien en nevo kont, mes gant ma itron ha ganin-me ma-unan. »\n— « Re a c’houlet digantan memes tra, aotrou paour. »\n— « Evel-se eman ma c’hoant, Katell binvik ; buhe ho Yann a fell d’in. Kenavo ! »\n— « Ne zonjan ket he rei d’ec’h evit ken nebeut, aotrouig, eme Yann o lampat er-maez eus e arched ; mes ne zonjan ket, koulskoude, lezel ho linsel gant hoc’h hini goz ha c’houi. »\n’Hed an de, Yann ne reas netra nemet sonjal en e dôl. Heman, kaer a oa laret, a oa startoc’h eget ar re-all.\nPenaos e laeras Yan linseliou e aotrou\n— « Demp bepred, emean, eur gont bennak a vo graet. »\nAn aotrou, araok mont da gousket, en nevoa laket e bistolen-dro war an daol-noz ha laket e vevelien, unan e toull an nor, egile e toull ar prenestr, bep a fuzul garget gante evel just. Ne oa ket posupl da Yann dont e-barz dre lec’h ebet, pegwir e oa re vihan ar chiminal.\nGout a ouie skler an holl draou-ze, hag o vean n’halle ket ’n em denn dre nerz, e klaskas adarre eun ard bennak.\nO vean graet eur boulom plouz, e wiskas d’ean eur chupenn, eur bragou hag eun tok, hag o lakat anean war veg eur berchenn, e savas anean en uhelder da brenestr an aotrou.\nAr mevel a oa e toull ar prenestr, pa welas ar Yann-ze dirakan. ne chomas ket da zellet diou wech ; biza a reas, ha dao… dao… ar boulom a goueas war ar porz, daou denn fuzul en e benn.\n— « Deut eo an taol-man, emezan. »\n— « Deut eo ! deut eo ! eme ar re all, en eur strakal o daouarn. Deut prim da douari anean. »\n— « Laket anean don, eme an aotrou, gant aon e adsavfe. »\n— « Lezet-han war hon c’hont, eme ar vevelien en eur diskenn. »\nAn aotrou ne oa ket aes en e wele.\n— « Marteze, emean d’e itron, an daou innosant-ze ne zouafont ket hennez evel ma ’z eo dleet, hag e lezfont anean da dôl flêr dre aze war lein an douar. Red eo d’in mont da welet. »\nHag an aotrou d’an traon.\nYann a oa o c’hortoz kement-se, hag o lezel an aotrou hag e vevelien war-dro ar boulom plouz, e savas buhan da gambr an itron.\n— « Ou ! emean en eur dont e-barz ar gambr — a oa hep goulou, — yen-spontus eo er-maez ; n’oun ket aet tre da welet ar re-ze ; moarvat en em denfont a-walc’h gant ar c’hemener… Ou ! Ia ! Yen eo, Chesus ! »\n— « Ret e oa d’it bean zod, eme an itron. Mont er-maez gant eun amzer evel-se, dreist-oll pa n’out ket gwall yac’h en deiou-man ! Deus da gousket ; me ’zo ’vont d’ober eun tamm tro da welet, mar karez. »\n— « Te, ma itron gez ! Gwall-yen eo ha waz e vi marteze. »\n— « Ne vin ket pell, eme houman. »\n— « Piou en dije sonjet biken o dije kerzet ma zraou evel-hen, a zonje Yann, o chacha al linsel diwar ar gwele, o tiskenn ganti hag o kemer a-dreuz parkou, gwenojenn e gastell. Sotat eo an aotrone hag itronezed evel-kent ! Mat int da stagan. »\nYann a oa laouen o vont d’ar gêr gant e linsel, mes e Koad-ar-Barz, an dud ne c’hoarzent ket, a galon da vihana.\nPa oa degoueet an itron er jardin, e lec’h ma oa ar vevelien o paouez kargan an toull war ar boulom, Yann, e oa bet ken souezet o welet hec’h aotrou eno evel ma oa bet heman o welet e itron oc’h erruout.\n— « Te ’zo deut aman, eme an aotrou. »\n— « Te ’zo aman ! eme an itron. »\n— « Petra ’larez, emean, o kredi e oa chenchet spered e hini goz ; gouveout a rez e oan diskennet. »\n— « Ya, mes gouveout a ran ive e oas deut war da giz o laret e oa re yen an amzer, hag ez oun deut aman ’vit lezel ac’hanout da vont ’n ez kwele, dre ma n’out ket re yac’h. »\n— « A, ma Doue ! Daoust ha gwir e vefe ? N’eo ket posupl evelkent ! »\n— « A fe, siouaz, eme ar vevelien, e kav d’ec’h omp deut adarre ? O nan, ze n’hall ket bean gwir ; hunvreal a reomp ! »\nHunvreal a raent, a dra zur, hag evit dihun, e voe ret d’ê distouvan an toull ha lemel e zilhad d’ar boulom plouz. Ha neuze, pebez estlamm, pebez kurun war-lerc’h ar paour kaez kemener !\n’Benn ar c’houlz-se, heman a oa kousket mat en e wele-kloz.\n— « A, ne zervij ket d’in, eme an aotrou ! N’oun ket evit derc’hel penn d’ean ! Plegan a ran ; Ret-oll eo d’in hen ober, foutre de foutre !\nAr vevelien hag an itron ne respontchont netra. Houman a oa mezek, ar re all fuloret.\n’Benn an de war-lerc’h, an aotrou a gemeras adarre hent Lann-Foenn. An dro-man Yann n’en em guzas ket ; chom a reas da c’hortoz anean.\n— « Out er gêr an dro-man, Yann ar Burzudou, eme ar mestr en eur dont en ti. Te ’zo eur maout, me ’lar d’it ; meritout a rez bean dekoret. »\n— « Kalz re a veuleudi a roet d’in, aotrou ; ne veritan ket kement-se. Re vat oc’h, trugare ! »\n— « Na rez ket goap, louarn koz ; anveout a ran ac’hanout reiz breman. Mes n’eo ket a-walc’h ; eur marc’had am eus c’hoaz d’ober ganit. »\n— « Eur marc’had ! eme Gatell. laret ho poa koulskoude e vije fin goude ar wech-man. »\n— « Ya, ha pa ne dislaran ket, fin a zo ’vit pez a zell ouzin ma-unan, rak n’oun ket o klask lakat ac’hanoc’h en plas mestrez Koad-ar-Barz, itron Katell, met c’hoant am eus da welet Yann o flemman unan bennak ouspenn evidoun. »\n— « Ouz piou e fell d’ec’h en em gemerfen, aotrou ? »\n— « Ouz an aotrou person. »\n— « Chezus Doue, eme Gatell. »\n— « Amplik ec’h it ganti, eme Yann. »\n— « N’eo na re ampl na re just ! Red e vo d’ec’h a-rôk fenoz degas d’in da Goad-ar-Barz soutanenn an aotrou person, an hini a vo war e gein. »\n— « Ne vo ken war e gein ma teu ganin avat, foeltr gar d’ei !\n— « Da laret eo, aotrou Yann, e vo red d’ec’h lemel anei digantan e-unan. »\n— « Itron Varia Porjou, a huanade Katell ; lemel e zoutanenn digant ar person, kement-se a zo eur follente evelkent, ma Doue ! Hag an alkan-man a zento c’hoaz, gwelet e vo. »\n— « N’hallan ket nac’h ouz an aotrou, Katellig kez, [evit] an diwea servij a c’houl diganin. Red eo d’in senti outan ha pa varfen. »\n— « Ya, kerz, Yann, eme an aotrou, ha bez dinec’h ; mar deu ar soutanenn ganit e c’hallez bezan didrubuilh ouz an dienez e-pad da zeiou. »\n— « Hag a zo gwall-vat, eme Yann outan e-unan. Kontet warnoun neuze, emean d’an aotrou a vouez uhel. ’Rôk an noz ho po ar zoutanenn pe ma c’hroc’henn. »\n— « Den out, Yann ! Fizans am eus ennout… Hag a-rôk fenoz ! klevet a rez emean, en eur vont kuit. »\n— « Ya, ya, mestr ; kenavo. »\n— « Red eo laret eo eus an nenv e koue kement-man d’imp, memes tra, Katellig. Klevet hoc’h eus petra ’neus laret an aotrou ? »\n— « Ya, mes dont a rey ho traou ganec’h, an dro-man ? »\n— « Kalz a fizans am eus, mes poent eo d’in mont da c’houzout. »\nHag hen ’trezek Bonen.\nEn eur dont, e treuze eur park e-lec’h e oa denved o peuri. Yann a grogas en eur maout du hag a zigasas anean gantan. Ne dreuzas ket ar blasenn gant e loen ; kemer a reas eun hent distro, a gasas anean d’an iliz dre an tu all d’ar vourc’h. Goude bezan sellet mat hag hen ne oa na person na sakrist war-dro, ec’h antreas en iliz gant e vaout ha, goude bezan staget mat anean ouz an diou gordenn gloc’h, e tec’has priman ma c’hellas dre ar memes hent distro. ne gavas den ennan, nag o vont nag o tont.\nAl loen paour, boemet gant an traou a oa en-dro d’ean, a glaskas en em zistagan. Siouaz, pa grogas da lampat eus an eil tu d’egile, ar c’hleier a grogas da zon. Stravilhet gant ar muzik-ze, ar maout a zailhe hag a lampe gant kement a herr ma lakeas ar c’hleier da vralla, gwasoc’h eget o son d’eur vadeiant.\nAn aotrou person a oa en e gambr o labourat pa glevas ar zoniri-ze.\n— « Kreiste dija ! emean en eur dapout e vontr… Sell, n’eo ’met dek eur hanter. Petra ’zo arru gant ar zakrist hirie ’ta ? Ha pesort soniri ! Moarvat, evelkent, n’eus ket graet a vadeiant hep beleg. »\nHag an aotrou person d’an traon ha trezek an iliz. Kavout a reas ar zakrist o tont ive herdan ma c’helle.\n— « Petra ’zo, eme ar person ? »\n— « N’ouvean ket, aotrou person, me ’gave d’in eo c’houi a oa o son ar c’hleier. »\n— « n’oun ket, laouen avat ! Petra ’zinifi an dra-ze ? Daoust piou en dije bet an hardiegez d’ober an tôl-man ? Et prim da welet. »\nAr zakrist a redas buhanoc’h ; ar person a heulhias anean.\nN’en devoa ket ar sakrist digoret an nor ’met a-boan ma teuas a-drenv en eur leuskel eur griadenn hag o chachan an nor gantan ken herrus ma spontas ar maout a-neve ha ma krogas ar c’hleier da vrallan gwasoc’h evit biskoaz.\n— « Petra ’zo aze, eme ar person ? »\n— « Aotrou person, et c’houi da welet, mar karet, rak evidoun nan in ket, sur a-walc’h… O ma Doue ! an diaoul, an diaoul e-unan a zo o son ar c’hleier. »\n— « pesort kôjou ! Red eo d’it bean zod, eme ar person en eur digeri an nor. »\nSiouaz, pa welas al loen du-ze o sailhat hag o lampat gant kement a fulor, ne chomas ket da zonjal na da zellet. O chachan an nor gantan taeroc’h c’hoaz evit ar zakrist, e laras da heman en eur grenan :\n— « N’ouvean ket avat petra c’hall bezan an dra-man. Sell, pesort afer, ha penôs e refomp-ni ? »\n— « Laret em boa d’ac’h, eme ar zakrist o krenan ’vel eun delien, liou ar maro en e gerc’henn. »\nTrouz ar c’hleier en devoa souezet an holl vourkiz. Brud an neventi a yeas buhan a di da di ; an holl, bihan ha bras, a zirede hag en em vode war ar vered ha ne glevet gant an holl nemet eun estlamm : « O ma Doue, an diaoul, an diaoul o son ar c’hloc’h ! »\n— « Ba ! an dra-ze n’hall ket bean gwir evelkent, eme unan bennak. »\n— « Eo, eo ! ha gwir mat, eme ar re-all. An aotrou person e-unan ne gred ket tostaat outan. »\n— « Me ’meus gwelet anean dre faout an nor, eme eur c’hrennard en eur grenan. Du eo ; Kerniou en neus ha sailhat a ra evel eur blei fuloret. »\n— « Itron Varia ar Porjou, sikouret ac’hanomp, eme ar merc’hed. »\nYann a arruas ive evel ar re all. Mouez ar c’hloc’h hag an dud o redek ’devoa digaset anean evel ma treuze ar bourk. Bale a rae e-touez an dud, o lavaret evel an holl hag o klevet sonj pep-hini.Hen avat ne lavare seurt ebet ; gortoz a rae e du.\n— « Ha piou a yelo d’e lemel, piou a yelo warnean ? eme an aotrou person d’eur blokad pôtred a oa en-dro d’ean.\nHini ne respontas.\n— « Aotrou person, eme Yann, roet d’in ar zoutanenn a zo warnoc’h ha me ’zo ’vont da welet. »\n— « C’houi, Yann ? n’eo ket gwir ze. O farsal ez oc’h ! »\n— « Roet hi d’in hag e welfet »\n— « Mar ne fell nemet ze, avat, Yann, ho po anei mar karet. »\nLaket e voe unan da vont d’ar presbital da glask eur soutanenn-all d’an aotrou person hag heman a roas neuze da Yann an hini a oa gantan.\nYann a wiskas anei prim ha prim, hag, hep laret gir d’an dud a oa chomet bamet da zellet outan, ec’h antreas en iliz hag e serras an nor war e lerc’h.\nDistagan a reas ar maout hag, o lezel anean da vale dre eun nor all, e tec’has e-unan war e lerc’h, o lezel an dud da c’hortoz en tu-man. Ha neuze, ar zoutanenn war e vrec’h, e kemeras e ziouc’har pemp bloa varn-ugent ’vit redek a-dreuz parkou betek maner Koad-ar-Barz.\nAn aotrou a oa er jardin pa digoueas.\n— « Mestr, eme Yann, setu aman ar zoutanenn ho peus goulet diganin. »\n— « Dija ! N’eo ket posupl evelkent ! »\n— « Setu-hi aman, aotrou ; ha mar fell d’ec’h gout penôs em eus graet ma c’hont, n’ho peus nemet mont betek Bonen, ar vourkiz a zo c’hoaz, moarvat, war ar vered o c’hortoz ac’hanoun, nemet ha sonjal a rafent e vefen sammet war gerniou Paol goz. »\nRed e oa bet da Yann, evel just, dispiegan penn-da-benn d’an aotrou penôs e oa bet tremenet an traou.\n— « E gwirione, Yann, eme heman, n’am boa ket laret gaou en de-all, oc’h hanvan ac’hanout « Yann ar Burzudou » ; an hano-se a zo dleet d’it. »\n— « Gwell eo ganin e talc’hfec’h mat d’ar promesa ho peus graet d’in ar mintin-man, aotrou. »\n— « Bev en peuc’h, kemener ; paeet e vi, mes da c’hortoz, deus da zibri eun tamm asambles ganin. Goude, ec’h efomp da renta e zoutanenn d’an aotrou person, hag e kontin d’ean da droiou. C’hoant am eus e ves anaveet gant an holl evit « Yann ar Burzudou » hag e vezin evel-se ma-unan da baeron. »\nEvel-se e voe graet. Yann ar Burzudou hag e hini goz, meulet hag enoret gant an holl, a vevas c’hoaz e-pad kalz a vloaziou dinec’h ha didrous en o lochig a Lann-Foenn, gras d’an tamm leve a roas d’ê aotrou Koad-ar-Barz ha gras d’an troiou diverrus a reas Yann goude c’hoaz. Ne oa hini er vro evurusoc’h evitê.\nAdtapet diwar « https://br.wikisource.org/w/index.php?title=Yan_ar_Burzudou&oldid=85775 »\nKemmoù diwezhañ degaset d'ar bajenn-mañ d'an 8 C'hwe 2016, da 01:01.


Diforc'hioù etre adstummoù "Koumoul" - Wikipedia\nDiforc'hioù etre adstummoù "Koumoul"\nStumm eus an 17 Her 2013 da 14:37\n6 okted ouzhpennet , 7 vloaz zo\nBot : de:Wolke a zo ur pennad vat; Kemm dister\nStumm eus an 13 Mae 2013 da 00:51 (kemmañ)\nD (Bot: Migrating 1 interwiki links, now provided by Wikidata on d:Q8074)\nStumm eus an 17 Her 2013 da 14:37 (kemmañ) (dizober)\nD (Bot : de:Wolke a zo ur pennad vat; Kemm dister)\n[[Restr:Above the Clouds.jpg|thumbnail|Stratocumulus perlucidus.]]\nAr '''c'houmoul''' (eus al [[latin]] ''cumulus'') , pe ar '''c'hoabr''', a zo anezho un [[tolpad]] [[partikulenn]]où, [[banne|bannigoù]] [[dour]] pe [[skorn]] [[kristal]]ekaet, hag a chom toueziet en aer en [[oabl]]. Kemm a ra neuz ar c'houmoul hervez ar [[gouloù]] , ha hervez kementad, ment ha dasparzhañ ar partikulennoù.
\nEus [[glizhennadur]] [[aezhenn]] dour a zo en aer e teu ar bannigoù dour. Hervez ar [[temperadur]] e c'hell an aer endelc'her muioc'h a aezhenn ha pa vez tomm e c'hell tapout muioc'h a aezhenn, houmañ ur seurt gaz diwel. Ar [[kelenn|c'helenn]] pennañ a bled gant ar c'houmoul a zo an [[oablouriezh]] gant un iskelenn, ar [[koumoulouriezh|c'houmoulouriezh]]. Houmañ a zo ivez lodenn an [[hinouriezh]], dezhi ar pal studiañ an hinoù, ar re a zo hiziv hag ar re a zo bet.\n* ar c'houmoul uhel hag ingal o neuzioù (alto-stratus) ''koc'henn''\nAn [[halo]] a vez graet kog-heol, pe kog-neñv, anezhañ.\n== Furmadur ar c'houmoul ==\nPa ya ur [[volum]] aet war [[yen]]aat e c'hoarvez ma ya da [[glizh]] un tamm eus an aezhenn a zo ennañ. Ma teu ar yenaat eus al leur douar e sav ur [[brumenn|vrumenn]]. En [[aergelc'h]], hervez reolennoù ar gazoù, ez a war al lae hag ez a war yenaat ur gaz pa ya ar gwask war zigresk. Er c'hontrol ez a da aezhenn ar bannigoù dour pe skorn pa ya o zemperadurioù war gresk.
\nE degouezhioù zo (ma 'z eus mikropartikulennoù enno) e laosk ar c'houmoul un tamm eus o [[kementad]]où dour ha diouzh-se e kouezh ar [[glav]]eier, ar [[grizilh]] hag an [[erc'h]] war al leur douar.\n[[Restr:Cloud_types_fr.svg|dehou|thumbnail|200px|Rummatadur dre an uhelded ma teuont]]\nAr rummoù ''cumulus'' ha ''stratus'' a vez rannet e 4 isrumm hervez uhelded o diazez Ar c'houmoul uhelañ a zo ar''cirrusoù'' hag ar re el live kreiz a zo an '''altusoù''. ''Cirrus'' ha ''stratus'' a c'hell bezañ implijet evel rakger, met ne vez ket graet evit ar c'houmoul izel. Kinniget eo bet ar rummatadur-se gant Luke Howard e [].\n=== Koumoul uhel (Familh A) ===\n=== Rummoù all ===\nUn nebeud koumoul a vez kavet er [[troposfer]], en [[stratosfer]] hag er [[mezosfer]], ar [[koumoul noz lufrus|c'houmoul noz lufrus]] en o zouez.\n== [[Arnev]]ioù : [[luc'hed]], [[kurun]] ha [[tanfoeltr]] ==\nAdtapet diwar « https://br.wikipedia.org/wiki/Dibar:MobileDiff/1532065 »


Bernez Rouz - Wikipedia\nBernez Rouz (Bernard Le Roux) a zo ganet e 1953 en Erge-Vras (Penn-ar-Bed).\nStudier war an istor hag ar brezhoneg eo bet e Kemper hag e Roazhon. Graet en deus d'ar mare-se war-dro Yod-Kerc'h ha kelaouenn Skol an Emsav\nKazetenner e Radio France e Kemper (France Bleu Breizh Izel) eo bet da gentañ (1982-1990), da c'houde eo bet pennskridaozer e France Bleu Picardie a-raok bezañ Pennskridaozer e France 3 Iroise e Brest. Abaoe penn-kentañ miz Genver 2008 emañ e penn an abadennoù brezhonek war France 3 Bretagne ; aet war e leve en nevez-hañv 2014. Deuet eo da vezañ Prezidant Ti ar Vro Kemper e miz Du 2014. Bet eo bet dilennet da vezan prezidant Kuzul Sevenadurel Breizh ar 7 a viz Genver 2017.\nE labour a lak anezhañ da labourat war an Afer Sezneg. Ar c'hazetenner nemetañ eo en deus gellet lenn teuliad barnerezhel an afer. E 2005 ec'h embannas L’affaire Quéméneur-Seznec, enquête sur un mystère (éditions Apogée, Roazhon), ul levr hag a gav abeg er raksoñjoù war an afer. Dre ma 'z eo entanet gant an Istor lec'hel e embannas e 1998 Les Mémoires d’un Paysan Bas-Breton skrivet gant e genvroad Jean-Marie Déguignet. 20vet moulladur ar best seller se (400 000 skouerenn) a zo bet embannet gant an éditions Arkae, e miz Here 2008.\nFañch, le prénom breton qui fait trembler la république, Coop Breizh 2020.\n↑ * |Fañch, le prénom breton qui fait trembler la république .\nAdtapet diwar « https://br.wikipedia.org/w/index.php?title=Bernez_Rouz&oldid=1895097 »\nKemmoù diwezhañ degaset d'ar bajenn-mañ d'an 14 C'hwe 2021, da 08:14.


Obligationeu ur Hrechén - Wikimammenn\nObligationeu ur Hrechén\nE ti J.M. GALLES, 1790 (pp. 1-5).\n◄ Obligationeu ur Hrechén Ag er Vertuyeu é general ►\nObligationeu ur Hrechén.\nOL é tougamb en Hanhue inourabl a Grechén ; mæs dibaud e hum boéni eit hanàuein hac accomplissein erhad ou obligationeu. Eit bout Crechén réd-è bout badèét, credein ha gober profession ag en Doctrin a Grechéneah. Idan en tair-condition-ze en en dès Doué hur hemérét eid é vugalé ha grateit temb é Ranteleah. Ol e homb bet conceuét ér péhet : mæs Doué, dré é visericord, en dès preparét temb ur remæd ér Sacremand a Vadiènt. Er-ré-zou bet badèét hac e varhue quênd en oaid a ræzon, e zou salvét dré vertu er Sacremant-ce ; mæs ur uéh ma vèr deit d’en oaid a ræzon, réd-è opèn, eit bout salvét, credein ha gobér profession ag en Doctrin e ansaign demb en Ilis a berh Jesus-Chrouist, hac e zou comprenét é berr-guirieu é Symbol en Apostolèt.\nSeèllet ha comprenet enta, é-mé S. Yéhàn, pèh quer bras-è én hur hevir caranté hun Tad, a p'en dès vènnét ma ve hanhuét, ha ma vezemb é gurionné bugalé de Zoué ! Er béd, de larèt-è, er-ré e gar er béd, ne hanàuant quet pèh quer bras bonheur hac inour-è quemènt-ce aveid-omb, rac ne hanàuant quet Doué. Lod e hum hlorifi én ou leigné ; lod én ou danné ; lod én ou vaillantiss : lod ne chongeant meid a glasq plijadurieu er vuhé. Mæs ur gùir Grechén ne hum hlorifi quet én é dud ; rac ma houair é mant ol bugalé cablus d’un tad criminel ( Adam ) : ne hum vantt quet ag é nærh ; rac ma houair n’en dai capabl ( hemb secour Doué ) d’obér nitra eid é salvedigueah : ne laq quet é chonge guet en treu ag er béd ; rac ma houair en ou huittei quênt peèl : ne glasq quet plijadurieu er vuhé nac aezemand er horv ; rac ma houair é ma crouéét eit joyeu éternel. Diazéét-è mad én é galon er honzeu-men e larai S. Pierr d’er Grechénion guharal : Hui-zou, é-m’ean, un Nation choœgét guet Doué... ur Bobl santel, ur Bobl prenét dré Oaid précius Jesus-Chrouist. Ne oaih quet guharal é Bobl ; mæs bermen é hoh Pobl en Eutru-Doué : n’hou poai quet bet misericord mæs bermen é ma accordét teoh. O Crechénion ! é-mé S. Leon, hanàuet enta pèh quer bras bonheur-è aveid-oh boud é gurionné bugalé de Zoué hac hériterion d’en Nean, ha ne yet quet d’ancoehad un avantage quer caër, eit hum durel én ur vouillèn a bep-sort-infamité.\nEr Sænt e hanàuai erhad pèh quer bras bonheur hac inour-è bout Crechén, a p’ou dès cavét inouraploh ér galité-ze, eit quemènt tra e eèllehai boud istimettan ér béd. Gùel oai guet S. Loëis bout hanhuét Loëis a Poissi, rac ma hoai bet badèét é Poissi, eit bout hanhuét Loëis Roué a France. Er Vartirèt n’ou doai quin de rescond d’er pèh e oulennait guet-t’ai, meit, me zou Crechén, hac ind e gavai é hoai un inour bras aveit-t’ai souffrein ha merhuel eid un Hanhue quer santel. Ol é tougamb ehue en Hanhue-ze : mæs méh hun nès quasi é tiscoein é ramb profession ag er péh e senéfi. Pihue ne vanq a gourage én amzér-men, a pe vai necessær dihuèn Jesus-Chrouist ; a pe uél en offancein dré en touyereaheu, er blasfæmeu hac er péhedeu horriplan ? Mèn é vou cavét bermen tud e gredou hum laquad guet er-ré e glasq gobér én ur hanton un établissemant-benac eit gloèr Jesus-Chrouist ha salvedigueah en ineanneu, pé corrigein un desordr hac arrestein ur scandal-benac ? Pihue e ra er péh e lar demb Jesus-Chrouist hur Mæstr dré guêneu S. Pierr : Ne ret jamæs droug eit droug, nac offance eid offance ; mæs quentoh reit hou pènnoh d'en ol, rac ma houzoh é ma eit quemènt-ce é hoh galhuét d’er Grechéneah, eit ma receuehait èl hériterion mat, er vénidiction e oarn Doué deoh eid er vuhé-men hac er vuhé-aral, Er memb Apostol e lar hoah én un andræd-aral : Mem berdér, heurus-oh mar souffrét er méh, en anjulieu ha tourmanteu eit Jesus-Chrouist... Mæs ne faut quet ma véritehait souffrein rac ma hoh multrêr, lairg, goal-gonzour, ivius : mæs mar souffrét èl ur gùir Grechén n’hou peèt quet méh ; mêlet quêntoh en Eutru-Doué, rac ma hoh affligét eid é Hanhue. Arlerh quemènt-ce, me oulèn hoah gueneoh : én ol poénieu, miserieu, colleu, afflictioneu ha clinhuedeu, pihue e lar : Me zou Chrechén, er Groès e zeli bout me fartage ér béd-men ?\nUr Hrechén e zeli bout grucifiét eid er béd, hac er béd grucifiét eit-t’ou : rac ur memb tra-è bout Crechén ha boud obligét de vihuein eit Jesus-Chrouist, de souffrein eit Jesus ha guet Jesus ha de verhuel eit Jesus, èl m’en dès bihuét, souffrét ha m’en dai marhuét aveid-omb-ol. En-n’emb e fal dehou donnèt ar me lerh, é-mé Jesus, renoncieèt dehou é hunan, dougueèt é Groès bamdé, hac hélieèt mé. Mæs en hani ne guemér quet é Groès ha n’em héli quet, nen d’ai quet dign a hanan, na ne véritt quet bout lodêq gueneign. Quemènt-ce e ra de S. Paul larèt : Doué re-virèt ne hum hlorifiehèn é nitra meid é toug Croès Jesus-Chrouist hur Salvèr. Ha mar dai quemènt-ce ur folleah de chonge er-ré e hum blige doh hum goll ; er-ré e zezir hum salvein ne gaveint jamæs brassoh inour, eid é toug Croès Jesus-Chrouist.\nNe hum drompamb quet : ul lod vad en dès croezieu ou goalh de zoug ér béd-men : mæs èl n’ou dougant quet eit Jesus-Chrouist, ind e goll er méritt ag ou foén. Rac-ce é lar S. Yéhàn : En hani e lar é chom é Jesus-Chrouist, e zeli quêrhèt èl m’en dès quêrhèt ; de larèt-è, gobér èl m’en dès groeit, hac abalamor dehou : rac en hani e hum zalh staguét doh Jesus dré garanté ha dré er santeleah ag é vuhé, ne zeli chongeal a souffrein nac a vihuein meid aveit Jesus.\nO me Salvér Jesus ! assurét e hoès temb é hoh er gùir hènd, e zeliamb héli ; reit temb sclærdér eit hanàuein hou volanté santel, ha conduiet hur pazeu eit ne fariehèmb quet ag er routt e hoès merchét temb eid arrihue ér Baraouis. Amen.\nAdtapet diwar « https://br.wikisource.org/w/index.php?title=Obligationeu_ur_Hrechén&oldid=83019 »\nKemmoù diwezhañ degaset d'ar bajenn-mañ d'an 4 Gen 2016, da 20:53.


Levr Quenta - Chap. XXIII. - Wikimammenn\nLevr Quenta - Chap. XXIII.\nVictor Guilmer, 1836 (p. 89-92)\n◄ Grandeuriou Doue. Trugarezou an Autrou-Doue. Eus an anaoudegues vad a dleomp da zesques da Zoue evit e vadoberou. ►\nTrugarezou an Autrou-Doue.\nPeguement e caran, ô Mari ! clêvet achanoc’h o celebri trugarezou an Autrou-Doue gant ar memes moues pehini, er memes cantic, a celebr e vajeste ! Peguen bras ar zantimant a roit din anezo !\nM’ar cheuillan ganeoc’h ar chaden eb muzul anezo, he guelan astennet var an oll generationou, ha ne velan nicun eus ar re о deus doujanç Doue ha guement n’en deffe perz enno.\nMar sco ar bec’herien en e goler, mar ro dezo e bunitionou ar re derrupla, n’er gra nemet goude beza esseat ho digass dre e vadoberou, hac ho gounit dre e garantes.\nAn ingratiri hac an infidelite eus e bobl n’o deus qet gallet dizec’ha ar sourcen eus e vadelezou.\nDigoret en deus dezo tensoriou e visericord gant an oll deneridigues eus an tad ar guella.\nPromettet en devoa da Abraham ha d’e vugale digass eur Salver d’o delivra. Qentoc’h eguet mancout d’e bromessa, en deus roet d’ar vugale, en faveur o zadou, graçou a bere e zoant indign.\nApparisset en deus var an douar ar Salver-se promettet. An dud n’ho deus qet gallet nac’h ar garantes en devoa evito.\nAstennet en deus un dorn charitabl d’an oll dud malheurus. Ar bec’herien, pell dioc’h beza repuet, a so bet an objet principal eus e sourci hac e visericord.\nNen deo nemet gant poan ha gant ar vrassa poan en deus en em velet abandonet gant qement a dud ingrat pere о deus preferet eul liberte faus d’an avantach ar preciussa da veza eus a nombr e vignonet hac e servicherien.\nEvit disques an diveza hac ar sclæra merq eus e garantes eb muzul evidomp, eo pignet var eur groas var behini en deus scuillet betec an diveza berad eus e c’hoad.\nAn dud ho deus er guelet er stad-se ; er c’honsideri a reont c’hoas eb na vez touchet ho c’halon.\nAr foultr gouscoude, pehini a dlefe o bruzuna, n’en deo qet c’hoas partiet. Ar voues eus e visericord, ar c’hri eus e c’hoad sacr, a c’houlen c’hoas pardon en ho faveur.\nMe a so va-unan, Guerc’hes santel, un testeni caër eus e batiantet da c’hortos eur pec’her, hac eus e vadeles d’er receo.\nDanvad dianqet,e zon bet digacet d’an hent mad gant ar pastor divin-se. Va douguen a ræ var e ziouscoas, gant aon, evel a seblantfe, na vigen re squis o tistrei.\nHac ancounac’haat a rin-me jamæs an deis-se e pehini va Doue, an tad tener, о velet ac’hanon-me, e vab prodig, o tistrei var an hent mad, a bocas din, am briatas, am goalc’has gant e zælou hac am serras vаr boul e galon.\nPeguer mad eo an Doue-se ! Pa vel eur galon glac’haret hac humiliet, ne sonch mui eo barner, ne sonch nemet eo tad.\nO Guerc’hes ! mam an Doue-se a visericord, pehini oc’h eus intercedet evit va c’honversion, obtenit din ar c’hraç eus ar berseveranç.\nC’hui a voar an nebeut a fidelite a so bet hed va bues em guella dezirou. Conservit, creait ennon, rentit parfet, dre ho protection, an dezirou a zanteles a laca hirio graç Doue em c’halon.\nHo carantes evidon na vezo qet biannoc’h eguet va fizianç ennoc’h. Satan, adversour va silvidigues, hac en a rafe mui evit va c’holl eguet na reot-hu evit va savetei ?\nPlijet ganeoc’h eta, ô ar garantezussa hac an digna eus an oll mamou ! obten din-me, ho mab, ar c’heuz ar brassa var an amser dremenet, ar vrassa fidelite evit an amser brezant, eur fermder evel hini ar reyer evit an amser da zonet, hac e canin en evou, a bed an oll eternite, trugarezou ha misericord an Autrou-Doue, hac ho madelezou, ô Mari ! em andret.\nAdtapet diwar « https://br.wikisource.org/w/index.php?title=Levr_Quenta_-_Chap._XXIII.&oldid=111112 »


Roazhon a sin live 2 ar garta Ya d’ar brezhoneg\nGaëlle Andro ha Lena Louarn\nYa d'ar brezhoneg 06/02/2014\nLid-sinañ live 2 ar garta Ya d’ar brezhoneg gant kêr Roazhon a zo bet dalc’het d’ar Meurzh 24 a viz C’hwevrer 2014.\nLid-sinañ live 2 ar garta Ya d’ar brezhoneg gant kêr Roazhon a zo bet dalc’het d’ar Meurzh 24 a viz C’hwevrer 2014 en ti-kêr dirak an it. Gaëlle Andro, eilmaerez 1añ hag an it. Lena Louarn, besprezidantez ar C’huzul-rannvro karget eus yezhoù Breizh ha prezidantez an Ofis Publik.\nGoude bezañ bet al label live 1 e 2008 ez eus fellet da gêr Roazhon mont pelloc’h evit diorren implij ar yezh en ur zibab 8 ober nevez da gas da benn ac’hann da 3 bloaz.\nLakaat a raio kêr Roazhon ar pouez war diorren ar brezhoneg er skolioù dre staliañ un eil lec’hiad kentañ derez Diwan e 2014 ha dre labourat evit ma vo digoret un hentad divyezhek e skol bublik ar C’hourrouz a zigoro e 2015. Tostaat d’ar 1000 bugel skoliataet en un hentad par-ouzh-par pe dre soubidigezh, eus ar skol-vamm betek al lise, a vo gallet ober e kêr Roazhon diwar-se. Digeriñ ur vagouri divyezhek a zo bet lakaet da bal war ar marc’had.\nLakaat ar brezhoneg war wel er vuhez foran a vo un ahel pouezus all : lakaet e vo panelloù divyezhek e-diavaez hag e-diabarzh ar savadurioù publik, ha diwar vremañ e vo divyezhek kement plakenn-straed a vo staliet. Ur pennad divyezhek a vo embannet e kannadig an ti-kêr bep miz ivez.\nEvit abegoù a surentez, trugarez da ober ar jedadenn-mañ : 19 + 17 19 + 17 *


Algeciras (distaget [alxeˈθiɾas] e spagnoleg) zo ur gêr vras hag ur porzh-mor e kreisteiz Spagn, en Andalouzia. Pouezusañ porzh Spagn eo Algeciras hag unan eus pouezusañ porzhioù Europa, goude Rotterdam, Hamburg, Antwerpen ha Bremen.\nAr Plaza Alta (ar blasenn vras) ha iliz Itron Varia La Palma, en Algeciras\nTost eo Algeciras da veg kreisteisañ Spagn, en hanternoz da strizh-mor Jibraltar, hag a-dal da gêr Jibraltar. E 2015 e oa 118 920 a dud o vevañ e kêr. En tolpad-kêrioù, m'emañ ivez kumunioù Los Barrios, La Línea de la Concepción, Castellar de la Frontera, Jimena de la Frontera, San Roque ha Tarifa ez eus 263 739 a dud.\nDont a ra an anv Algeciras eus an anv arabek a voe roet d'ar gêr pa voe aloubet ledenez Iberia gant ar Vuzulmaned : الجزيرة الخضراء Al-Jazīra Al-Khadrā' pe an Enezenn C'hlas.\nRouantelezh Algeciras ha Ronda\nEmgann Algeciras: anv meur a emgann\nPomponius Mela, douaroniour hag istorour roman\nAlmansor, penn Kalifiezh Córdoba\nAdolfo Sánchez Vázquez, prederour ha skrivagner\nPaco de Lucía, gitarour flamenco\nAdtapet diwar « https://br.wikipedia.org/w/index.php?title=Algeciras&oldid=1887126 »\nDernière modification le 30 Her 2020, à 16:11\nKemmoù diwezhañ degaset d'ar bajenn-mañ d'an 30 Her 2020, da 16:11.


Félix Rubén García Sarmiento (1867-1916) a oa ur barzh hag un diplomat nikaragwaat. Anezhañ ez eus bet graet "Príncipe de las letras castellanas" ha lavaret diwar e benn e oa unan eus skrivagnerien wellañ Kreizamerika.\nE Metapa, e departamant Matagalpa e oa ganet met un darn vras eus e vuhez a dremenas e-maez e vro. E varzhonegoù kentañ a embannas da 12 bloaz. E 1882 ez eas kuit da El Salvador ma chomas betek 1886. E Chili e vevas neuze ha beajiñ a reas a-dreuz Amerika latin hag en Europa.\nLakaet eo da dad skol ar modernismo .\n(es) Oberennoù Rubén Darío, hervez ar Biblioteca Virtual Miguel de Cervantes\nAdtapet diwar « https://br.wikipedia.org/w/index.php?title=Rubén_Darío&oldid=1946384 »


Luise von Mecklenburg-Strelitz - Wikipedia\nLuise von Mecklenburg-Strelitz e 1801\nAr rouanez Luise, eoullivadur gant Josef Maria Grassi er bloaz 1802\nSkritur ar rouanez\nLuise von Mecklenburg-Strelitz (1776–1810), a oa pried Friedrich Wilhelm III Prusia, roue Prusia. Karet e oa kenañ, dremmet eus ar c'haerañ, ha brudet evel ar Rouanez Luise. He barr he brud e voe e-pad ar brezel ouzh armeoù gall Napoleone Buonaparte.\nGanet e oa e 1776. Merc'h e oa da Karl II Mecklenburg-Strelitz, priñs pennhêr dugelezh Mecklemburg-Strelitz, letanant jeneral Hannover, ha da Friederike von Hessen-Darmstadt (1752–1782). Bugelig e oa pa varvas he mamm, ma addimezas he zad d'e c'hoar-gaer. Adalek 1786 (10 vloaz e oa) e voe savet Luise hag he c'hoarezed gant o mamm-gozh, e Darmstadt. D'o c'helenn e oa ur c'houarnerez protestant Salomé de Gélieu, eus Neuchâtel (a oa da Brusia neuze), ha gallegerez. Ar galleg e oa yezh an noblañsed alaman uhel etreze, met rannyezh Hessen a gomze ivez, pezh a veze kavet souezhus gant tud Berlin, ha poan he deveze o skrivañ alamaneg difazi. Klav-kerdin ha telenn a ouie son, tresañ a rae, metne oa ket bet skoliadez gwall vat. Ar relijion avat a blije dezhi.\nE miz Kerzu 1793 e timezas d'ar priñs danvez-roue Prusia, Friedrich Wilhelm III Prusia hag e teuas da vout rouanez Prusia en 1797. Bec'h he doe o kendrec'hiñ he fried d'ober brezel da Napoleon, pa ne felle ket dezhañ mont a-du gant ar priñs Louis-Ferdinand Prusia hag e vinistr Karl August von Hardenberg.\nMont a reas kalonek da-heul arme Prusia, evit brasañ plijadur ar soudarded, met goude Emgann Jena e rankas tec'hel rak armeoù an alouber. E miz Kerzu 1806 e oa e Königsberg hag eno e tapas an typhus. E miz Gouhere 1807, e-pad Kendiviz Tilsitt e teuas a benn da vout resevet gant Napoleon evit klask skañvaat ar bec'h lakaet gantañ war Alamagn trec'het, hogen en aner.\nTapout a reas droug en he skevent, ha mervel a reas e miz Gouhere 1810, p'edo oc'h ober ur weladenn d'he zad e kastell Hohenzieritz e-kichen Neustrelitz.\nPoltred ar roue Friedrich Wilhelm III Prusia hag ar rouanez Luise.\nDek bugel he doe, seizh a vevas:\nFrederig Gwilherm IV Prusia (1795-1861), a voe roue Prusia\nhag a zimezas en 1823 da Elesbed Ludovika Bavaria\nWilhelm (1797-1888), a voe roue Prusia hag Impalaer Alamagn\nhag a zimezas en 1829 da Augusta von Sachsen-Eisenach (1811-1890)\na zimezas en 1817 da Nikolaz Iañ (1798-1855), tsar Rusia;\ndimezet en 1825 da Marie von Sachsen-Weimar-Eisenach (1808-?)\nAlexandrine Prusia (1803–1892)\na zimezas en 1822 da Paul Friedrich von Mecklemburg-Schwerin (1800-1842)\nLuise von Preußen (1808-1870)\na zimezas en 1825 da Friedrich van Oranje-Nassau\na zimezas e 1830 da Marianne an Izelvroioù hag a dorras o dimeziñ en 1849,\na zimezas en 1853 en-vorganatek da Rosalie von Rauch (1820-1879), savet da gontez Hohenau.\nJean-Paul Bled, La reine Louise de Prusse : Une femme contre Napoléon, Fayard, 2008 (ISBN 978-2213638157)\n(fr) Ar rouanez Luise\nAdtapet diwar « https://br.wikipedia.org/w/index.php?title=Luise_von_Mecklenburg-Strelitz&oldid=1983256 »\nKemmoù diwezhañ degaset d'ar bajenn-mañ d'an 31 Meu 2022, da 09:24.


Pajenn:Sales - Introduction d’ar Vuez devot.djvu/88 - Wikimammenn\nPajenn:Sales - Introduction d’ar Vuez devot.djvu/88\nmont d’an divertissamanchou, asista er festou gant peb honestis ; cousgoude caout affection hac attaich ouz quemense a so un dra control d’an devotion ha meurbet noasus ha dangerus. Ober an dra-se ne de quet droug, mæs en em attachi ouz an dra-se a so droug. Domaich eo hada en douar eus hor c’halon affectionou quer vean ha quer sot-se : an dra-se a zeu da occupi plaç an affectionou-mad, ha da viret na zeu hon ene d’en em drei ouz traou-mad ha profitabl d’hor silvidiguez.\nEvelse an Nazareanet gueichall en em abstene non pas hepquen diouz quement a alfe mezvi, mæs ive diouz ar ræsin memes. Ne de quet ma teuhe ar ræsin da vezvi un den, nemet abalamour ma zoa danger o tibri ræsin, na deuzie dezo ar c’hoant da efa guin ive. Ne lavaràn quet na ellomp en em servichout eus an traou dangerus-se ; mæs lavaret a ràn cousgoude n’hellomp jamæs lacât hon affection enno hep noasout d’an devotion. Ar c’harvet, pa en em guevont re lard, a zeu d’en em ecarti ha d’en em denna en o bojennou strouez, oc’h anaout ervat int carguet gant o lard en hevelep-fæçon na demaïnt quet e stad da redec buan, ma c’hoarfe dezo beza attaquet. Calon an den oc’h en em garga ivez eus an affectionou-se pere a so inutil ha dangerus, ne ell quet e guiryonez redec prontamant ha facilamant varzu e Doue, rac er poent-se eo e consist ar guir devotion.\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/88&oldid=101806 »\nKemmoù diwezhañ degaset d'ar bajenn-mañ d'an 15 Mae 2017, da 00:23.


A-hed an istoer | Ville de Vannes\nSavidigezh ur gêr Kêr a-hed ar c'hantvlezadoù\nSavidigezh ur gêr\nKrouet e oa bet Gwened oc’hpenn 2000 blez zo, e goueled ar Mor Bihan. Kreskiñ a reas a-ziàr ar porzh, kalz a oberiantiz ennañ betek an XIXvet kantvlezad.\nDarioritum e oa an anv kentañ\nE dibenn ar Iañ kantvlezad e-raok JK em astennas ar gêr galian-ha-roman àr an dorgenn Boismoreau, a-dreist un aber. Aozet e oa Darioritum en-dro d’ur forom bras hag a oa kreizenn velestradurel ha politikel bro ar Weneted. E diaz kêr e oa ur porzh é roiñ lañs d’ar c’henwerzh. E dibenn an IIIvet kantvlezad e oa bet savet ur castrum (lec’h kreñv) àr torgenn nes ar Menez.\n… ha venetis an eil anv, e deroù ar Vvet kantvlezad\nDonet a ra an anv-se ag hini ar Weneted, Galianed trec’het get Kaezar er blez 56 kent JK. Implijet e oa bet en-dro pa gomañsas diskar an impalaeriezh roman. Chom a reas skrivet Vennes e galleg e-pad pell ha Gwened e brezhoneg, distaget « djuened ».\nUnan ag eskoptioù kentañ breizh\nAdal ar Vvet kantvlezad e oa bet un eskopti e Gwened. Kreskiñ a reas kêr en-dro da zaou greiz : castrum (hag iliz-veur) ar Menez ha torgenn Boismoreau, el lec’h ma oa ar gêr galian-ha-roman. Dilezet e oa bet an eil pol-se er Grennamzer Uhel evit ar castrum m’em ziazezas kêr er Grennamzer.\nEn XIIvet ha XIIIvet kantvlezad e oa bet nevesaet kêr ha digoret chanterioù bras : adsevel an iliz-veur, sevel ar c’hovu, kempenn ar ramparzhioù… Ur rouedad hentoù frammet-mat a oa neuze en-dro d’ar savadurioù bras-se.\nAstenn ar ramparzhioù\nE dibenn ar Grennamzer e taas Gwened da vout unan a gêrioù pennañ Breizh. Get an dug Yann IV (1365-1399) e oa bet divizet lakat sevel kastell an Erminig hag astenn ar vagoeriad-kêr a dremenas a bemp da zek hektar. Em astenn a reas kêr trema karter ar porzh a oa birvilh ennañ.\nEr XVIIvet kantvlezad e oa bet meur a gouvant doc’h em staliiñ tro-ha-tro kêr. Etre 1675 ha 1689, àr-lerc’h ma oa bet harluet Breujoù Breizh a Roazhon da Wened, e oa bet roet lañs da savadurioù nevez, evel e kreisteiz ar gêr gloz. Get ur reizhiad kas dour mat da evet ha rabinoù plantet a wez e oa bet kaeraet kêr ivez.\nEn XVIIIvet kantvlezad e oa al lec’hid er porzh an dalc’h brasañ. Ret e oa bet sevel ur skluz skarzh ha kempenn kaeoù nevez. Just e-raok an Dispac’h e oa bet kroget da doulliñ motenn Kerinoù, evit eeunaat kanol stêr Gwened, mes ne oa bet achuet namet er c’hantvlezad àr-lerc’h.\nKêriekaat ar fabourzhioù\nE-pad an eil hanterenn ag an XIXvet kantvlezad e oa bet ledanaet kêr a-gaoz da zaou dra a zegasas buhez enni : an hent-houarn a oa arruet e 1862 ha, goude 1870, e oa daet daou rejimant kanolierezh d’em staliiñ e Gwened. Labouradegoù bihan ha strolladoù tier a oa bet savet e-tal an ti-gar ha karterioù ar c’hornôg a zaas da vout karterioù annez.\nHentoù nevez a oa bet kempennet, d’ober an dro d’ar magoerioù kozh, chomet mat en o sav. Lod kaer a strivoù a oa bet graet evit sevel savadurioù foran evel ar prefeti hag an ti-kêr.\nKêr hiziv an diez\nÀr-lerc’h an eil Brezel-bed e oa kresket kalz kêr. Er blezadoù 1960-80 e oa bet savet Takadoù da Gêriekaat da Gentañ e Kergadoù ha Menemeur, ha kempennet e oa bet hent-tro an hanternoz. Evel-se e oa bet cheñchet kalz tachenn gêr, a ya bremañ dreist harzoù ar gumun. Mes he c’hreiz-kêr kozh zo bet miret mat get Gwened, get ar steuñv saveteiñ ha talvoudekaat a oa bet degemeret e 1982.\nKêr a-hed ar c'hantvlezadoù\nLec’h annez muiañ-karet duged Breizh e oa Gwened e dibenn ar Grennamzer ha dont a reas da vout prefeti ar Mor-Bihan e 1791.\nKêr an eskibien\nE-kreiz ar gêr gloz, a-dreist an tier arall, emañ an iliz-veur Sant-Pêr, adsavet adal an XIvet kantvlezad. Eskob kentañ Gwened, sant Padern, en deus roet e anv d’un iliz kozh arall e kêr. Er Grennamzer e oa iliz Sant-Padern un ehan àr hent pirc’hirinderion Tro Breizh.\nE 1418-1419 e taas an dominigad spagnol Visant Ferrer da Wened, e-lec’h ma varvas. Un devosion vras a oa evitañ. Patrom kêr eo. Get an Enepdisivoud e oa bet savet e-leizh a gouvantoù tro-dro kêr : Karmezidi diarc’hen, Ursulinezed, Kabusined a oa lec’hiet e karter ar porzh ; ar Jezuisted hag an Dominigiz a oa diazezet en hanternoz hag e reter kêr.\nA-c’houde ar brezel hêrezh a reas e reuz e Breizh en eil hanterenn ag ar XIVvet kantvlezad, duged familh Moñforzh a zibabas Gwened d’ober o annez. Kambr ar C’hontoù a oa e Gwened er XVvet kantvlezad hag eno em vode ar Stadoù lies ivez. E 1485 e oa bet krouet parlamant kentañ Breizh get Frañsez II. Em dolpiñ a rae er C’hastell Gailhard.\nBreizh staget doc'h bro-c'hall\nE 1488 e oa bet trec’het arme an dug Frañsez II get soudarded Bro-C’hall, e Sant-Albin-an-Hiliber, tost da Roazhon. Dimezet e oa bet e verc’h, an dugez Anna, get roueed Bro-C’hall Charlez VIII ha Loeiz XII, da glask lakaat un termen da frankiz Breizh. Mes e Gwened eo, e miz Eost 1532, ma em gavas ar roue Frañsez Iañ get Stadoù Breizh ha goulenn a reas e vize staget Breizh doc’h Bro-C’hall da virviken. Kement-se a voe peurwiriekaet un nebeud mizioù àr-lerc’h e kastell Plessis-Macé en Anjou.\nAdal an Henamzer, kêr Wened a dennas he mad a-zoc’h pinvidigezh labour-douar ar c’heinvro ha donet a reas da vout ur greizenn genwerzh gwall oberiant. Àr-dro dibenn ar Grennamzer ha get kresk ar c’henwerzh dre vor, e taas Gwened da vout un etrepaouez gwin a bouez.\nEn XVIIIvet kantvlezad e oa bet aozet un nebeud merdeadennoù pell a-zoc’h porzh Gwened, mes an aocherezh e oa micher bennañ martoloded ar vro betek an XIXvet kantvlezad. Pand arruas an hent-houarn, e 1862, ha pa cheñchas ar modoù treuzdougen, ec’h aas ar c’henwerzh dre vor àr an diskar.\nNe oa ket kalz a labouradegoù doc’h em staliiñ e Gwened en XIXvet kantvlezad. Ar chanterioù sevel-bagoù hag ar c’hivijerezhioù a oa aspadennoù ag ar Renad Kozh. Serriñ a reas ar govuerezh diwezhañ e 1939. Er blezadoù 1960, get Michelin é tonet da Wened ha get kresk an agrobouederezh, e taas lañs en-dro get ar greanterezh er c’horn-bro.\nMelestradurezh ha touristerezh\nGwened a chom kreizenn velestradurel departamant ar Mor-Bihan. A-c’houde un nebeud blezadoù ec’h eus digreizennet e Gwened meur a gevrenn skol-veur. Mes kreskiñ a ra an touristerezh hag ar sevenadur muioc’h-mui.\nDiwezhatoc’h, goude an eil Brezel-bed, e oa bet komprenet get maer Gwened, Francis Decker, e oa posupl tenniñ splet ag ar glad evit diorren kêr en amzer-da-zonet ha kempennet e oa bet al liorzhoù e-tal ar ramparzhioù.


Meurzh ha Gwener (Veronese) - Wikipedia\nMeurzh ha Gwener (Veronese)\nMeurzh ha Gwener\nPaolo Veronese, war-dro 1580\n163 × 125 cm\nNational Gallery of Scotland, Dinedin\nMeurzh gant Gwener, pe Marte che spoglia Venere con amorino e cane en italianeg, zo un eoullivadur war lien (163 cm x 125) graet e 1580 gant al livour italian Paolo Veronese. War ziskouez emañ en National Gallery of Scotland en Dinedin.\nGwelout a reer an doue Meurzh o tiwiskañ an doueez Gwener a zo azezet war e varlenn. Lavaret ez eus bet e oa bet livet Gwener en he noazh da gentañ, ha gwisket goude, bete-gouzout e sachfe fulor an Iliz. E-harz treid an daou amourouz e weler un amourig hag ur c'hi.\nAdtapet diwar « https://br.wikipedia.org/w/index.php?title=Meurzh_ha_Gwener_(Veronese)&oldid=1858165 »\nDernière modification le 5 Kzu 2019, à 16:35\nKemmoù diwezhañ degaset d'ar bajenn-mañ d'an 5 Kzu 2019, da 16:35.


Agnès Sorel, ganet e penn kentañ ar XVvet kantved, er bloavezhioù 1420 moarvat, ha marvet e 1450, a-raok he 30 vloaz, a oa un itron c'hall, serc'h d'ar roue gall Charlez VII a Vro-C'hall.\nPoltred Agnès Sorel, gant Jean Fouquet.\nPoltred Agnès Sorel, gant Jean Fouquet. An eil poltred anavezet.\nAgnès Sorel, gant Jean Fouquet (c. 1450)\nAgnès Sorel war ur werenn-liv, e kastell Loches.\n2 El lez\n3 He buhez gant ar roue\n4 Bugale Agnès Sorel ha Charlez VII\n6 He bez\n7 Poltredoù Agnès Sorel\nN'eo ket sur an istorourien pelec'h e oa ganet. Darn a lavar e Fromenteau, e Touren, re all e Pikardi, e Coudun, e-tal Compiègne. Ac'haleno e oa he zad, Jean Soreau pe Jean Sorel, aotrou Coudun, hag he mamm, Catherine de Maignelais, itron Verneuil-en-Bourbonnais.\nPevar breur he doa : Charles Sorel, André Sorel, Jean Sorel ha Louis Sorel. Anavezout a reer ivez kerent all : Geoffroy Sorel, a voe eskob, ha Jean de Maignelais, kabiten Creil. Penaos e teuas merc'h Jean Soreau da vout Agnès Sorel ? Ha dimezet e voe da Regnaut de Sorel evel ma lavar Le Vasseur ? E Pikardi eo e voe desket mat. Savet e voe e doare ma c'hallje bezañ dimezell el lez gant Isabelle de Lorraine, rouanez Sikilia ha gwreg ar roue René, roue Naplez. N'eo ket abalamour d'an arc'hant e klaske war-lerc'h ar garg (dek lur he deveze bep bloaz evit he labour) : abalamour d'he renk ha d'an erbedadennoù e oa da vezañ evel se. Ugent vloaz e oa pa en em gavas dirak ar roue.\nYaouank ha koant evel ma oa Agnès, ne voe ket pell ar roue Charlez VII o teurel e c'hoant warni. Ne oa ket istimet kaer ar roue, digened ha dispered, dibeadra ivez, mab d'ur roue foll (Charlez VI) ha da Izabel Bavaria, a veze gwelet evel ur roñflez, marteze abalamour ma n'halle ket ar roue ober war he zro.\nPierre de Brézé en devoa taolet evezh e plije d'ar roue sellout ouzh ar goantenn nevez erruet el lez, hag eñ eo a ginnigas d'e aotrou ar vaouez a vo brudet evel koantañ maouez ar rouantelezh anezhi.\nBuan a-walc'h, en 1444, ez eas Agnès Sorel eus dimezell a enor gant Isabelle de Lorraine da gentañ itron amofisiel rouantelezh Bro-C'hall. En ofisiel e oa dimezell ti ar rouanez Marie d'Anjou.\nBetek-hen ne veze ket brudet serc'hed rouaned Bro-C'hall : hi avat he devoa statud a serc'h ofisiel. Serc'hed all en deus bet Charlez VII, hogen hini ebet anezho n'he doe kement a bouez hag Agnès Sorel. Sachet e veze ar selloù warni, ha n'eo ket war ar rouanez, abalamour d'he doareoù-bevañ, d'he dilhad. Echu gant ar gouelioù : ganti e vo dispak he c'hrubuilh ha dizolo an divskoaz, ma voe kaoz eus "riboderezh " gant kronikourien an amzer. Melloù piramidennoù a save war he fenn. Lostoù hir, keit hag eizh metrad danvez, a veze ouzh he saeoù erienet gant foulinennoù prizius : martr pe zibelin. Er bloavezh 1444 he devoe, digant ar roue, kement ha talvoudegezh ugent mil c'hwec'h kant skoed a vravigoù, hag en o zouez ar c'hentañ diamant benet anavezet en istor.\nEvit pourchas an dilhadoù kaer-se e teuas da vout ar gwellañ prenerez e stal Jacques Cœur, ur marc'hadour etrevroadel hag a oa deuet da vout arc'hanter meur ar roue, hag en devoa dastumet madoù ha teñzorioù deuet eus ar Reter en e balez e Bourges. Prenañ a rae danvezioù prizius e-leizh, hag evel-just ne chome ket maouezed all al lez da dermal, hastañ a raent ober kemend-all.\nAgnès avat a oa ouzhpenn plac'h an dilhad. Plac'h an itrikoù e oa ivez. He mignoned a lakaas da zont d'al lez, d'o c'hinnig d'ar roue, klask a rae plijout da guzulerien ar Gurunenn a wele ganti un doare da blijout d'ar roue. Gant an troioù-se e teuas a-benn da vout mestrez Beauté-sur-Marne (ha diwar-se e voe lesanvet « Dame de Beauté »), Vernon, Issoudun, Roquesezière ha kastell Loches.\nAn daofin avat, a voe roue evel Loeiz XI, ne oa ket evit gouzañv an darempred etre Agnès hag e dad Charlez VII. Ne oa ket evit gouzañv gwelout mezhekaat e vamm. Un deiz ne badas ken ar paotr hag e tapas ur c'hleze da redek war-lerc'h Agnès dre salioù ar palez. Ha hi da vont da repuiñ e-barzh gwele ar roue. Aet e oa skuizh Charlez VII gant e vab, ma kasas anezhañ kuit eus e lez, da vont da c'houarn Daofinez pell.\nHe buhez gant ar roueAozañ\nBloavezhioù hir a evurusted a vevas gant ar roue, ha beajoù e-leizh dre vro-C'hall ar mare (bihanoc'h eget hiriv).\nGortoz a rae Agnès, e Razilly e-tal Chinon, e Beaulieu e-tal Loches, e Dames e-kichen Mehun-sur-Yèvre, ken na zistroe ar brezelour pe chaseour. Deol e oa ha mont a rae da birc'hirinañ, arc'hant bras a roe d'an Iliz.\nBugale Agnès Sorel ha Charlez VIIAozañ\nTeir merc'h he doe, a veze graet « bastardezed Bro-C'hall » anezhe, hag a voe anavezet gant ar roue, hag ur mab :\na zimezo e 1458 da Olivier de Coëtivy.\nCharlotte de Valois,\na zimezo en 1462 da Jacques de Brézé. O mab Louis de Brézé a zimezo da Diane de Saint-Vallier, anavezetoc'h evel Diane de Poitiers. Drouklazhet e voe gant he fried.\na zimezo e 1461 e Teurgn da Antoine de Bueil, kont Sancerre.\nUr mab ganet e 1450 e maner ar Mesnil nepell diouzh abati Jumièges en Normandi, marvet da c'hwec'h miz.\nA-boan dezhi bezañ staliet gant Charlez e maner La Vigne, er Mesnil-sous-Jumièges, e-tal Rouen, ma krogas enni ur « flux de ventre », ha ma varvas a-benn un toullad eurvezhioù, goude erbedet hec'h ene da Zoue ha d'ar Werc'hez. Amzer he doe avat da lezel he madoù gant iliz Loches evit lavarout oferinier evit hec'h ene ha da abati Jumièges ma voe degaset he c'halon, gant tud e diegezh, ha gant ar roue a resevas he bravigoù.\nMervel a reas kentañ serc'h ofisiel ur roue gall da eizh vloaz warn-ugent e Mesnil-sous-Jumièges, d'an 9 a viz C'hwevrer 1450. Mervel a reas he bugel un toullad sizhunioù goude.\nKen trumm e oa bet he marv ma voe kredet e oa bet kontammet. Tamallet e voe Jacques Cœur, a oa mignon bras dezhi, ha muioc'h moarvat, hag a oa karget d'ober war-dro he zestamant. Met distyaolet e voe an tamalloù. Betek ar XXIañ kantved e soñjed en hec'h enebour touet, an Daofin Loeiz.\nEn 2004-2005 e voe digoret he c'horf ha studiet he bouzelloù, leun a ascaris, ha gwelet he devoa lonket arc'hant-bev evit kaout an dizober anezho. Evel-se eo e teuas da vervel buan. Koulskoude, kement a arc'hant-bev a lonkas ma kreder n'eo ket diwar fazi ar vedisined. C'hoant-kontammañ a c'hallfe bezañ bet eta. E-touez ar re gablus e c'hallfed lakaat e geniterv Antoinette de Maignelais, he devoa kemeret lec'h Agnès Sorel e gwele ar roue, tri miz goude, hag he medisin, Robert Poitevin, a resevas un darn eus an hêrezh.\nBez Agnès Sorel e Kastell Loches (a-raok 2005).\nMantret ar roue, hag urzhiaén a reas daou vez marmor eus ar c'haerañ: an eil e Jumièges ( Seine-Maritime) ma emañ he c'halon, hag egile e kastell Loches ma emañ he c'horf.\nPoltredoù Agnès SorelAozañ\nMeleganez e oa Agnès Sorel, gwenn-sklaer he c'hroc'hen. Hervez tud hec'h amzer e oa kaeroc'h eget ar re gaerañ. dispak e veze he c'hrubuilh ganti. Anezhi e chom:\nAr Werc'hez gant ar Mabig Jezuz, hag aelez en-dro dezho, gant Jean Fouquet\nPhilippe Robert, Agnès Sorel, Hachette, Paris, 1983 (ISBN 2010075250)\nFrançoise Kermina, Agnès Sorel : la première favorite, Perrin, Paris, 2005 (ISBN 226201843X)\nGeorges Minois, Charles VII, Paris, 2005 (ISBN 2286018340)\nJeanne Bourin, La Dame de beauté, Livre de Poche (n°6341), Paris, 1990 (ISBN 2253041696)\nAdtapet diwar « https://br.wikipedia.org/w/index.php?title=Agnès_Sorel&oldid=1989504 »\nKemm diwezhañ d'an 29 Ebr 2022 da 17:43


Fuzuilhadenn sinagogenn Pittsburgh - Wikipedia\nFuzuilhadenn sinagogenn Pittsburgh\nLec'h koun e-kichen sinagogenn an Tree of Life e Pittsburgh\nFuzuilhadenn sinagogenn Pittsburgh a zo bet e Pittsburgh, e Pennsylvania, d'ar 27 a viz Here 2018. Sinagogenn an Tree of life (gwezenn ar vuhez) a zo bet taget. Hervez ar polis e voe lazhet 11 den ha gloazet 6 all, 4 ofiser polis en o zouez. An tager, Robert Bowers, a zo bet harzet. Ar gwalldaol a zo bet e-pad servij ar Shabbat. An tenner en doa disklêriet "All Jews must die" (an holl yuzevien a rank mervel) a-raok kregiñ da dennañ war an dud a oa er savadur.\nAn tenner[kemmañ | kemmañ ar vammenn]\nAn tenner a zo un nevez-nazi ha dreistbeliour gwenn. Evitañ ar yuzevien a zo o klask lazhadegañ an dud wenn. Bowers a zo enebet ouzh Donald Trump rak bez e vefe-eñ ur "bedelour, ha ket ur broadelour" hag e vefe etre daouarn ar yuzevien.\nGouzañverien[kemmañ | kemmañ ar vammenn]\n11 den a zo bet lazhet gant an tenner .\nAdtapet diwar « https://br.wikipedia.org/w/index.php?title=Fuzuilhadenn_sinagogenn_Pittsburgh&oldid=1833894 »\nTorfedoù e SUA\nKemmoù diwezhañ degaset d'ar bajenn-mañ d'an 17 Ebr 2019, da 16:42.


Denarius da Juno Moneta, Moneta, a Avisadora\nMoneta war ur bilhed $50\nMoneta a oa, da gentañ, an anv latin (Monēta e latin) roet e Roma da Mnemosyne, doueez an eñvor e mojennoù Hellaz. Tamm-ha-tamm, war a seblant, ez eus bet kemmesk etre an doueez-se ha Junon, c'hoar ha pried an doue meur Yaou, a veze graet Iūno Monēta anezhi e latin.\nEus an anv Monēta e teu ar gerioù brezhonek "moneiz", ha "minter", evel ma teu meur a c'her all c'hoazh e meur a yezh :\ne saozneg : money "arc'hant", ha mint (al lec'h ma vez skoet moneiz gant ur minter),\ner yezhoù romanek : monnaie e galleg, moneta en italianeg, moeda e portugaleg, monedă e roumaneg, moneda e spagnoleg,\ne yezhoù arall c'hoazh, evel Монета (distaget "moneta") e ruseg pe c'hoazh Münze en alamaneg pe mynt e svedeg.\n1 An doueez Moneta\n2 Junon Moneta\nAn doueez Moneta[kemmañ | kemmañ ar vammenn]\nPa greskas levezon relijion Hellaz e Roma e voe azeulet an doueez Moneta, kevatalez d'an doueez hellazat Mnemosyne ("Μνημοσύνη"), doueez an eñver ha mamm Merc'hed an Awen. Diwar hec'h anv e teu ar verb latin monēre (a dalvez kement ha "degas da soñj", "kemenn".) Meneg anezhi zo en ur skrid gant Livius Andronicus (Latin Odyssey) : Nam diva Monetas filia docuit (" o vezañ ma'z eo kelennet gant merc'h doueel Moneta ...", darnskrid 21 Büchner), a c'hall bezañ ar c'hevatal da Od. 8,480-1 pe da 488.\nAn anv, pe anv-gwan, Moneta, roet da Juno a deu kentoc'h eus ar ger gregach "moneres" ("μονήρης"), kar d'ar ger "monos", unan, hag a dalv kement ha "digenvez, dispar". En amzer Andronicus e voe kemmesk etre anvioù an div zoueez.\nJunon Moneta[kemmañ | kemmañ ar vammenn]\nE Roma e oa un templ anvet Templum Iunonis Monetæ war ar Menez Capitolinus, a-us d'ar Forum. Eno e veze mintet ar pezhioù moneiz, en amzer ma veze liammet an temploù hag ar mintañ moneiz.\nMoneta zo un dudenn a bouez er varzhoneg "The Fall of Hyperion: A Dream" gant ar barzh saoz John Keats (1796-1821).\n↑ (en) John Keats (1818), Skrid ar varzhoneg.\nAdtapet diwar « https://br.wikipedia.org/w/index.php?title=Moneta&oldid=1978312 »


Kaerded ha douster ar vuhez en enezenn he bleunioù\nHed-ha-hed ar bloaz, abalamour d’ar Gulf Stream, e vez ur mikrohinad el lec’h hollgaer-se. Kemerit un devezh evit ober anaoudegezh gant e diez koant hag e oufoù gouez. Hag ankouait ho karr ! N’eus keflusker ebet eno. Mont a reer war varc’h-houarn pe war droad. Enez-Vriad eo ar gumun nemeti en Aodoù-an-Arvor zo un enezenn. 3,5 km hir ha 1,5 km ledan eo, ha c’hoarvezout a ra eus div enezenn bennañ. Er su, ar bourk hag an iliz eus ar 16vet kantved, hag en norzh, gweledvaoù a laka da soñjal en Iwerzhon.\nAga... petra ?\nHortensiaoù, mimoza, gwez-mouar, eukaliptus, aloez, kamelia... Lesanv an enezenn-se a zere mat a-walc’h outi ! Met e-touez an holl vleunioù, ar re a arouez ar gwellañ an enezenn-se eo an agapant. Eus miz Even da viz Gwengolo e welot o bleunioù glas-mouk dispaket a-hed holl hentoù Enez-Vriad. Eus Suafrika eo bet degaset ar plant-se gant martoloded. Bez’ ez eus plant arallvro all, evel an agavez pe an teod-bouc'h bras en em blij eno ivez. Ha gant gwir abeg ! Rouez-kenañ eo ar skorn eno. Evit an evned, ouzhpenn 120 spesad zo bet renablet en enezenn. En nevez-hañv e klevot sur a-walc’h ar pennduiged, ar pinted, ar boc'hruzed, an alc’houedered pe an driski-sut.\nKreñvaet e oa bet Enez-Vriad er Grennamzer, hag e-pad pell e oa bet en ul lec’h strategel. E-pad brezel hêrezh Breizh, ha brezel ar C’hevre goude-se, o doa stourmet ar Vretoned, ar C’hallaoued, ar Saozon hag ar Spagnoled eviti. Rezet meur a wech e oa bet he c’hastell a-raok bezañ dismantret a-benn ar fin dindan ren Herri IV. Hiziv an deiz ne chom nemet an douristed evit lakaat poblañs an enezenn da greskiñ bep bloaz eus 400 da 2000 a dud.\nAr pennoù-bras dibennet\nEus Pasteur da bProsper Mérimée e oa bet ur bern tud brudet o tremen en enezenn en 19vet kantved. En ur c’habared eus Enez-Vriad e live an arzourien dremmoù an dud brudet-se war gwerennoù. Sed aze poltredoù dic’hortoz, hag a stumm en deiz hiziv dastumad ar « re dibennet ».